text:
MULI mutya baana bange, obufumbo mbulwanako okubaawo kubanga gwe musingi oguvaamu eggwanga eritebenkedde wamu n‛abaana abaggumiza ensi eno.
Wabula abamu mugayadde nnyo omulembe ne gutuuka okubaleka emabega ne mwelabira nti waliwo abawala bampulidde kamenya abatuuse okubakuba bbusu.
Obufumbo bwa leero tebwetaagamu bugayaavu, kwekubagiza na kwejjusa. Bwetaaga kuyiiya, okutetenkanya n‛okunoonyereza ku nsonga zonna ezireeta essanyu mu maka. Kino kitegeeza nti olina okuba n‛eriiso eriraba ewala n‛okwekenneenya ensonga.
Bwe ziba ngoye oba musono gwa nviiri nga gwe guzze, siraba lwaki okkiriza okukuyitako.
Kano ke kamu ku bumasu bw‛olina okukozesa okukwata musajja wo. Naye okwefuula atalaba buli ekipya ekijja ne kikuyitako n‛abadda mu ffe twakaddiwa dda, mujja kukifuuwa nga mukizza munda.
Mu ngeri endala mutandike n‛okutambulako mu bifo by‛olukale mulabe ebintu bwe bitambula.
Okusiiba awaka nga kkufulu oba okubeera ku mulimu ebbanga lyonna n‛otofi ssaawo kadde katambulako haaaaa….


c: text/html

text:
Bya Ssennabulya Baagalayina
MUSAJJAMUKULU eyaloopye Ssentebe ow'ekyalo ku poliisi ng'amulumiriza okwenyigira mu kunyaga ebibanja by'abantu atabudde abakulembeze b'e Kalungu ne beeyogerera amafuukuule
mu lujudde buli omu ng'alaga obuyinza bw'alina.
Wabula poliisi yabalabudde ensonga z'ettaka n'ebibanja obutazisaagiramu kubanga ze zisinze okuvaako okutting'ana mu batuuze okubuutikidde 'Greater Masaka'.
Bano baabadde mu lukiiko olwatuuziddwa ku kyalo Kikongolo e Kyamuliibwa mu Kalungu okuttaanya enkaayana z'ettaka wakati wa Ssentebe wa LCI, Samson Kamulasi n'abatuuze be abakulembeddwa
Kalooli Matovu.
Olukiiko luno olwasombodde abatuuze mwabaddemu abakulembeze okwabadde omubaka wa Gavumenti e Kalungu Tom Sserwanga, ssentebe wa disitulikiti Emmanuel Musoke n'omubaka wa
Kalungu West mu Palamenti Joseph Ssewungu ne bakansala.
Ate Poliisi yakuliddwa agikwanaganya n'abantu, Abdumajidu Tulibagenyi eyakiikiridde mukama we RPC, Maxwel Ogwal n'omwogezi wa Poliisi mu kitundu kino, Noah Sserunjongi kyokka n'aboobukiiko bw'ebyalo ebiwerako mu Kyamuliibwa.
Ng'okuwuliriza ensonga kugenda mu maaso, Ssentebe Munene yayambalidde omubaka Ssewungu nti asusizza okubayisaamu olugaayu ng'abakulembeze b'ebitundu nga ne bw'abaako ensonga enkulu tasooka kubategeezaako.
"Nnayimirizza ekizindaalo kye wayisizza ng'okunga abantu beetabe bangi mu lukiiko luno nti babeewo ng'ofaafagana nange Munene ng'ompita omubbi w'ettaka.
Lwaki tokwatagana naffe ne tukolera abantu ebibatwala mu maaso, nze ssentebe w'eggombolola Kyamuliibwa okutuuka mu 2016," Munene bwe yatadde akaka.
Wabula n'omubaka Ssewungu yamwanukudde: Ssemateeka ampa obuyinza ng'omubaka wa Palamenti okukuba olukiiko wonna mu bantu bange mbannyonnyole ebifa gye baantuma n'okuwuliriza
ebizibu byabwe nga ssebuuzizza ku wa LC yenna mpozi poliisi yokka gye nnyinza okutegeezaako.
Kanaaluzaala yavudde ku Kalooli Matovu okulumiriza nti Ssentebe wa Ernest Munene, Kansala Ruth Komugisha, omwami wa Kabaka Ssensalo beegatta n'owa LC1 Kamulasi bateeke obulamu bwe mu
kutiisibwatiisibwa olw'okwanja ensonga ezibaluma.
Matovu 74, ne banne Donozio Ssande, Evalisto Muyimba, Emmanuel Mukasa, Kaboggozza n'abalala baalumiriza Ssentebe Kamulasi nti yezza ebibanja musanvu kyokka ensonga ze baawadde tezaamatizza lukiiko ne lwejjerezza Kamulasi.
Bakakkanyiziddwa omukiise Ruth Komugisha n'abaatulira nti eng'ambo ezibazunzibwamu ne bazikkiririzaamu kwe kuvudde kannaaluzaala abatabudde n'abasaba ng'abakulembeze bakwatagane
basobole okuweereza abaabalonda.
Ssentebe wa disitulikiti, Musoke yasabye Kalooli Matovu addemu yekenneenye ensonga z'avunaana Kamulasi kuba bwiino gwe baamuwa okusooka alimu ebituli bingi.

robotstxt: allowed

filter: keep


text:
Bya MOSES LEMISA
KAWEMPE y’emu ku munisipaali ezikola ekibuga Kampala kyokka mu kiseera kino eby’obuyonjo bigenze bitereera olw’abakulembeze abatatudde .
Kawempe alimu emiruka 22 okuli Makerere I, Makerere II, Makerere III, Wandegeya, Bwaise I, Bwaise II, Bwaise III, Kazo Angola, Kawempe I, Kawempe II, Mpereerwe, Kanyanya, Komamboga, Kikaaya , Kyebando , Mulago I, Mulago II, Mulago III, Makerere University nayo erimu emiruka 3 .
Ibrahim Kamihanda, omumyuka wa Meeya e Kawempe agamba nti Kawempe mu myaka egyayita yali mucaafu nnyo kyokka mu kiseera kino ekitongole kya KCCA kibadde gigeezezzaako nga kiyambibwako ebibiina eby’obwannannyini okuyonja Kawempe.
Wandegeya kamu ku bubuga obukola Kawempe era ke kasinga obuyonjo ne kaddirirwa, Kawempe ku ttaano mu buyonjo, Mpereerwe, Ttula ekwata kyakuna , Bwaise , Kaleerwe y'esembayo mu buyonjo. okusinziira ku kunoonyereza okwakakolebwa aba KCCA.
Kamihanda agamba nti wadde Kawempe bageezezzaako okumuyonja mu bubuga naye ate obutale, ne zooni ezisinga ncaafu ng’ekizibu kivudde ku mugotteko gw’abantu abaazimba mu makubo agandibadde gatwala amazzi.
Akabuga k'e Bwaise kayonjo.
Buli muluka mu Kawempe gulina kaabuyonjo z’olukale ezisoba mu nnya kyokka abamu ku bantu tebaagala kuzikozesa ne basalawo okweyambira mu buveera ne babukasuka mu myaka oba ku mabaati ku nju za bannaabwe!
Mu kiseera kino abakulembeze b’e Kawempe okutandikira kwu LC batandise okusomesa abantu okuyiga okweyonja baleme kulinda KCCA gye bagamba nti naye balina okugibalirira kuba y'etwala Kampala yenna okuggyako balina kulaba ng’eri gye bajanguyizaako kuyonja.
Kaleerwe yanokoddwaayo ng’akabuga akasinga obucaafu olw’obutale obungi obusangibwayo nga muno abasuubuzi abakoleramu balina emputtu, owa KCCA bw'amala okuyonja ate ye w'asuula ebisaaniiko. Wadde Kaleerwe ali ku luguudo naye mu batuuze obucaafu bungi nnyo.
Abakozi ba KCCA buli ku makya bakeera kwera nguudo mu Kawempe n’abamu okugogola emyala egiba gyetaagisa okuzibukula kyokka nabo mu kiseera kino beemulugunya nti ebitundu ebimu abatuuze n’abasuubuzi kirabika obucaafu bubali mu musaayi kuba buli kiseera baba basuula ebisaaniko mu myala.
"Olubagambako nga batuvuma, olumu bamanyi n’okutukuba. Ebimu ku bitundu ebisingamu ab'efujjo kuliko Kimombaasa, Kisowera, Katanga, Kaleerwe,Lower Nsooba, Kimwanyi ng’eno abavubuka abamu bamanyi okukuba aba KCCA ababa bayonja," bw'agamba.
Yahaya Kakooza, RDC w'e e Kawempe agamba nti obucaafu bwa Kawempe buva ku mazzi agaleetebwa enkuba ate nga tegatambula ekivaako okuwunya.
Yawadde ekyokulabirako eky'ebitundu nga Kaleerwe ne Lutunda zooni by'agamba nti biwunya nnyo lwa nsonga eno.
"Kawempe alina obwala obutono obujjuddemu kasasiro obusoba mu 2000, abakulembeze batandike okusomesa abantu nga bayita ku mikutu gy’amawulire egitali gimu engeri y'okukuumamu obuyonjo," bwe yagambye.
Abantu abamu bafuka mu myala.
EBICAAFUWAZA KAWEMPE
1.Abasuubuzi abamu n'abatuuze mu kitundu kino bamala gasuula kasasiro mu buli kifo.
2. Emyala egirwawo okugogolwa
3. Kasasiro w'abatuuze alwawo okunonebwa aba KCCA ekivaako abamu okumusuula mu nguudo,abalala ne bamusuula mu myala .
4. Abantu bye balya babisuula mu nguudo
5. Embwa ezifudde zisuulibwa mu nguudo n'emyala
6. Amazzi agatatambula.
EBITUNDU EBISINGA OBUCAAFU
- Kisowera
- Kimombaasa
- Kaleerwe


text:
Essuula 1
1 Awo olwatuuka ku miretnbe gya Akaswero (ye Akaswero oyo eyafuga okuva e Buyindi okutuuka e Buwesiyopya, amasaza kikumi mu amakumi abiri mu musanvu:)
2 awo ku mirembe egyo, kabaka Akaswero bwe yatuula ku ntebe y'obwakabaka bwe eyali mu lubiri lw’e Susani,
3 mu mwaka ogw'okusatu ogw'okufuga kwe n'afumbira embaga abakungu be bonna n'abaddu be; obuyinza bw'e Buperusi n'e Bumeedi, abakungu n'abakulu b'amasaza nga bali mu maaso ge:
4 n'ayoleseza ennaku nnyingi obugagga obw'obwakabaka bwe obw'ekitiibwa n'ettendo ery'obukulu bwe obutasingika, ennaku kikumi mu kinaana.
5 Awo ennaku ezo bwe zaatuukirira, kabaka n'afumbira embaga abantu bonna abaali bali awo mu lubiri w'e Susani, abakulu n'abato, ennaku musanvu, mu luggya olw'oku lusuku olw'olubiti lwa kabaka;
6 waaliwo ebitimbe eby'engoye olweru n'olwa nnawandagala n'olwa kaniki, nga bisibiddwa n'emigwa egya bafuta ennungi n'olw'effulungu n'empeta eza ffeeza n'empagi ez'amayinja aganyirira: ebitanda byali bya zaabu ne ffeeza ku mayinja amaaliire aganyirira, amamyufu n'ameeru n'aga kyenvu n'amaddugavu.
7 Ne babanywesa mu bintu ebya zaabu, (ebintu nga tebifaanana byokka na byokka,) n'omwenge ogwa kabaka mungi nnyo, ng'obugabi bwa kabaka bwe bwali.
8 N'okunywa ne kuba ng'amateeka bwe gali; nga tewali ayinza okuwaliriza: kubanga kabaka bwe yali alagi,dde bw'atyo abaami bonna ab'omu nnyumba ye bakolenga buli muntu nga bw'ayagala:
9 Ne Vasuti kaddulubaale n'afumbira abakazi embaga mu nnyumba ya kabaka, eya kabaka Akaswero:
10 Awo ku lunaku olw'omusanvu, omwoyo gwa kabaka bwe gwasanyuka olw'omwenge, n'alagira Mekumani ne Bizusa ne Kalubona ne Bigusa ne Abagusa ne Zesali ne Kalukasi, abalaawe musanvu abaaweererezanga mu maaso ga Akaswero kabaka,
11 okuteeta Vasuti kaddulubaale mu maaso ga kabaka ng'atikidde engule ey'obwakabaka okwolesa amawanga n'abakungu obulungi bwe kubanga yali mulungi okutunuulira:
12 Naye kaddulubaale Vasuti n'agaana okujja olw'ekiragiro kya kabaka bwe yamulagiriza abalaawe: kabaka kyeyava asunguwala ennyo, ekiruyi kye ne kibuubuuka mu ye.
13 Awo kabaka n'agamba abagezi abaategeera ebiro, (kubanga eyo ye yali empisa ya kabaka eri bonna abaamanya amateeka n'emisango;
14 ne Kalusena ne Sesali ne Adumasa ne Talusiisi ne Meiesi ne Malusema ne Memukani, abakungu musanvu ab'e Buperusi n'e Bumeedi; abaalabanga amaaso ga kabaka era abaatuulanga ku ntebe ez'oku mwanjo mu bwakabaka, abo be baamuddirira:) nti
15 Tunaakola tutya kaddulubaale Vasuti ng'amateeka bwe gali, kubanga takoze ekyo kabaka. Akaswero ky'amulagirizza abalaawe?
16 Awo Memukani n'addamu mu maaso ga kabaka n'abakungu nti Vasuti kaddulubaale tayonoonye kabaka yekka era naye n'abakungu bonna n'amawanga gonna agali mu masaza gonna aga kabaka Akaswero.
17 Kubanga ekikolwa kino ekya kaddulubaale kiryatiikirira mu bakazi bonna okunyoomesanga babbaabwe mu maaso gaabwe bwe kinaabuulirwanga nti Kabaka Akaswero yalagira Vasuti kaddulubaale okuleetebwa mu maaso ge naye n'atajja.
18 Awo ku lunaku luno abakyala w’e Buperusi We Bumeedi abawulidde ekikolwa kya kaddulubaale banaagamba bwe batyo abakungu bonna aba kabaka: Kale walibaawo okunyooma kungi n'obusungu.
19 Kabaka bw'anaasiima bw'atyo, alaalike ekiragiro kya kabaka, era kiwandiikibwe mu mateeka aga Abaperusi n'Abameedi kireme okuwaanyisibwa, Vasuti aleme okujja nate mu maaso ga kabaka Akaswero; era n'obukulu bwe obwa kaddulubaale kabaka, abuwe omulala amusinga obulungi.
20 Awo bwe banaalaalika etteeka lya kabaka ly'anaateeka okubunya obwakabaka bwe bwonna, (kubanga bunene,) kale abakazi bonna banassangamu ekitiibwa babbaabwe, abakulu n'abato.
21 Ekigambo ekyo ne kisanyusa kabaka n'abalangira; kabaka n'akola ng'ekigambo kya Memukani bwe kyali:
22 kubanga yaweereza ebbaluwa mu masaza gonna aga kabaka; mu buli ssaza ng'empandiika yaalyo bwe yali, na buli ggwanga ng'olulimi lwabwe bwe lwali, buli musajja afugenga mu nnyumba ye ye, era akiraalike ng'olulimi lw'abantu be bwe lwali:


text:
Bya HANNINGTON NKALUBO
HAJI Nasser Ntege Sebaggala aludde ng’abanja omwana gwe yazaala mu Slyvia Awori kyokka ng’omukazi amubuzaabuza.
Seya yalidde obuwuka ng’akitegedde nti bulijjo bamutimbye bbula, ng’omwana baamugabira dda Omuzungu era y’amulabiridde okutuuka ku myaka 5 gy’alina kati.
Enkalu zikalambidde era bwe balemeddwa okukkaanya, Seya kwe kutwala ensonga mu kkooti y’e Nakawa ekola ku by’amaka ng’ayagala bamuwe omwana we.
Awori amanyiddwa ennyo mu by’okukola ku misono bamulumiriza okucanga abasajja n’azaala omwana mu 2008 n’amugabira Omuzungu kyokka nga kitaawe omutuufu ye Seya.
Awori aludde ng’apepeya n’Omuzungu enzaalwa ya Netherlands Nielson Munk wabula baafunyeemu obutakkaanya ng’omukazi ono ayingizzaawo omukubi w’ensambaggere Malik Kaliisa.
Seya agamba nti tayinza kukkiriza musaayi gwe kuzaawa gutyo era kwe kuggulawo omusango ku fayiro 335 OF 2013 mu maaso g’Omulamuzi Flavia Nabakooza.
Agattako nti yasisinkana Awori mu 2006 nga n’Omuzungu ayogerwako tannaba kuyingirawo era ne bazaala omwana Adam mu 2008 kyokka kyamubuuseeko okuwulira nti baamugabidde Omuzungu! Mu kiseera Seya we yasisinkanira Awori, yali yaakalya obwameeya bwa Kampala.
Seya ayagala bamuwe omwana we awatali kakwakkulizo konna kubanga aludde ng’amubanja nga bamubuzaabuza.
Yagasseeko nti eky’obuzaale bw’omwana ono tekyetaaga na kukubaganyaako birowoozo kubanga yamufaanana n’amumalayo! Ennyindo eng’anda, amaaso amatono, entambula, ebigere n’enjala z’engalo by’ebimu ku binokoddwaayo okukakasa nti omwana wa Seya.
Seya yategeezezza Bukedde nti: Ensonga kati ziri mu mikono gya mulamuzi y’anaasalawo eggoye era seetaaga kuzoogerako nnyo kubanga kikontana n’amateeka.
Kino kijjidde mu kiseera ng’okukaayanira omulambo gwa munnakatemba Paddy Bitama kye kujje kubeerewo wakati w’ab’enju ya Sam Tamale e Nansana abaakuza Bitama ne Peter Njegula Kasozi era bwe baakebedde omusaayi ne kizuulwa nti Njegula ye kitaawe omutuufu.
SEYA BAMUSABYE OBUKADDE 800
Wabula Awori (eyategekanga empaka za Nnalulungi wa Uganda) awakanyizza Seya ng’agamba nti tayinza kumuwa mwana.
Wadde Awori mu kwewozaako yeegaanyi eby’okugaba omwana, yategeezezza nti tayinza kuwaayo mwana ono kubanga ku myaka etaano gy’alina, akyetaaga omukwano gwa maama.
Kigambibwa nti Awori ataddewo obukwakkulizo omuli ensimbi obukadde 800 z’agamba nti z’azze akozesa ng’ali wamu n’Omuzungu mu ndabirira y’omwana ono nga Seya abadde tamuweereza buyambi.
Kyokka kino Seya akisambazze ng’agamba nti abadde awaayo obuyambi bungi era n’obujulizi abulina, n’agattako nti ssi mwetegefu kusasula bukadde 800 ezaamusabiddwa.
Omusangu guno gwabadde guteekeddwa kutandika kuwulirwa mu kyama wiiki eno, kyokka balooya ba Seya ne bafunamu obuzibu ne basaba gwongezebweyo.
Guno mulundi gwakubiri nga Seya ali mu mivuyo gy’abaana be yazaala ebbali ng’ogwasooka yatwalibwa mu kkooti y’e Makindye mu July 2012 ng’omukazi Shamim Balungi amulumiriza okumuzaalamu abaana basatu kyokka n’atabawa buyambi; wabula Seya n’ategeeza nti aludde ng’abanja omukazi ono amuwe abaana abalabirire, ng’omukazi abalemedde!
++++++


text:
Bya RUTH NAZZIWA
Joweria Nassali alaga engeri buli mukazi naddala abo abasigala awaka gye bayinza okufunamu ssente ne bava mu ng’ambo.
Nassali abeera Lubaga e Lusaze mu L.C I zooni era mmemba mu kibiina kya Rural United Small Business Network (RUSBA). Agamba nti yatandika okuluka ebyemikono ku myaka esatu.
“Ku myaka mukaaga, ebintu bye nalukanga nga byewuunyisa era okuva olwo bazadde bange ne bakizuula nti ddala ekitone nkirina,” bw’agamba.
Agamba: Ku ssomero twabangayo n’olunaku lumu oba bbiri mu wiiki mwe tulukira ebyemikono ng’ebibbo,emikeeka,enjeyo n’ebintu ebirala bingi ne nneeyongera okufuna obukugu.
Ekiseera ekyo ng’ebikozesebwa awaka naddala emikeeka n’ebibbo nga nze mbiruka. Nateranga okubiruka mu biseera byange eby’eddembe nga nvudde ku ssomero oba ku wiikendi.
Ndowooza gwali mukisa kuba nnava mangu mu ssomero era okuluka ebyemikono ne gufuuka mulimu na buli kati. Nneesibanga nnyo ku kukozesa ebintu ebinninaanye okuziyiza okusaasaanya ssente ennyingi mu bikozesebwa kuba ssaalina ntandikwa.
Nassali n g’alaga ebimu ku bintu by’akolera awaka.
Mu mbeera eno natandika okuluka ebintu eby’enjawulo omuli eby’oku matu, eby’omu bulago, ebyokumikono, ensawo n’obusawo bw’omu ngalo obutono, obubeeramu amasimu,ssente, enkoofiira n’ebirala bingi.
Bino byonna mbiruka nga nkozesa ensigo z’ebinyeebwa, obusitaani, ez’emiyembe, empiki, ensigo z’enkula, mucuna, ebijanjaalo naddala ez’ekika kya yabu,ez’empafu,eza gasiya, ez’omwoloola n’endala nnyingi.
Ebintu ebimu naddala eby’oku matu nabyo mbiruka nga nkozesa ebyoya by’ebinyonyi naddala ebya ssekkokko, eby’enkoko, eby’enkofu, eby’ennyonyi Muzinge, n’ebirala bingi.
Ebikozesebwa byonna omuli ensigo n’ebyoya mbinoonya oba ne mbigula ku bantu ababeera nabyo oba mu butale.
Bwe nzituusa awaka, ensigo zo nsooka kuzooza ne nzikuuta bulungi okusobola okuziggyako ebicaafu.
Oluvannyuma nzooza ezimu ne nzifumba ne ndyoka nzaanika okutuuka bwe zikala.
Bwe zituuka ku mutendera guno nziwummula ne nziyooyoota. ne nsiigako vanisi oba langi okusobola okunyirira.
Oluvannyuma nayingira mu kibiina kya Jua-Kali ekigatta abakola ebyemikono mu East Afrika, era mu 2002 nneetaba mu mpaka ezaategekebwa ekibiina kino nga zeetabwamu bammemba okuva mu Tanzania , Rwanda n’e Kenya ne nziwangula.
Okutuuka ku buwanguzi buno nakola olugoye ne keesi ey’ebyayi, mu 2005 naddamu ne mpangula empaka endala.”
Nassali agamba nti ebintu bino bw’amala okubikola abitundira mu butale obw’enjawulo naddala obutunda ebyobuwangwa n’ebyemikono nga kati amakanda agasimbye mu katale k’e Elegu mu Bibia akasangibwa ku nsalo ya Uganda ne South Sudan.
Bino eb y’omu bulago bikolebwa mu nsiko za binyeebwa.
Eby’oku mikono n’emikuufu gy’omu bulago agitunda wakati wa 3,000/- ne 55,000/-, enkoofiira za 25,000/- n’eby’oku matu bya 2,000/- ne 15,000/-
Okusinzira ku butale gye mba mbitundide, olunaku bwe luba olulungi nnyinza okutundayo ebintu bya 200,000/-.
Omulimu guno gumpaniridde kuba nsobodde okuweereramu abaana bange nokwebeezaawo naye okusoomoozebwa okusinga obunene kwe nnina kwa kubifunira katale kuba obusobozi obukola ebintu ebingi mbulina naye tebirina katale bulungi.


text:
NNYINA w’abadde pulezidenti wa FUFA, Lawrence Mulindwa, Keti Nakyejwe ayogedde ku kya mutabani we obutaddamu kwesimbawo kisanja kirala. Andrew Mugonza yamusisinkanye mu maka ge e Kanyike mu ggombolola y’e Kammengo ne bawayaamu:
Mutabani wange yakoze ekintu ekyansanyudde nze ng’omuzadde era njagala abakulembeze abalala bamulabireko. Kirungi omukulembeze yenna okuwummula abalala batandikire w’aba akomye.
Si kirungi kuva ku bukulembeze ng’abantu bonna bakwetamiddwa. Wadde nga bonna tebayinza ku kwagala naye ekikulu kwe kuwummula ate abalala batandikire w’oba okomye.
Amaka ga Mulindwa agasangibwa e Kanyike mu ggombolola y’e Kammengo mu disitulikiti y’e Mpigi.
Yang’amba ku kulekulira:
Mutabani wange yambuulirako nga bwe yali agenda okuwummula ng’agamba nti ky’aweerezzaako kimala n’abalala batandikire awo era nange nali siyinza kumukaka kugenda mu maaso nga ye asazeewo.
Mulindwa ayagala nnyo omupiira:
Obulamu bwa Mulindwa bwonna yali ayagala nnyo ebintu bibiri; okusamba omupiira n’okusoma era ng’okwagala ennyo okusoma kye kyamuwaliriza n’okukola essomero (St. Marys Kitende) ate ng’omukwano gwe yalina eri omupiira ne kimuwa amaanyi okugukulira mu ggwanga.
Mulindwa tanjuza:
Kye nsinga okwenyumiriza mu mwana wange, bwe budde bw’ampa ate ng’afaako nnyo.
Wadde alina eby’okukola bingi nnyo, tayinza kuweza mwezi nga tazze kundaba. Andabirira bulungi nnyo era afaayo nnyo.
Kuba yanzimbira n’ennyumba erabikako omuntu omulala yenna.
Amaka ga maama wa Mulindwa e Kanyike mu ggombolola ye Kammengo , Mpigi.
Omupiira tegukomye ku Mulindwa:
Kye nkubiriza abasambi b’omupiira kwe kwongeramu amaanyi okulaba nga bagenda mu maaso n’omuzannyo kuba tegubeerawo lwa muntu omu.
Ate abakulembeze abagenda okuddako okutandikira Mulindwa w’akomye nabo baweereze kuba Mulindwa akozeeko ky’akoze.
Mulindwa, mutabani w’omugenzi Edward Mulindwa eyabeeranga ku kyalo Kiyirira e Kammengo ekiri ku nsalo ya Mawokota ne Butambala.


text:
Swiiden
Swiiden nsi mu Bulaaya mu Skandinaavia, bukiikakkono kya Denimaaka, ebuvanjuba Finilandi, ebugwanjuba Noowe Obunen Swiiden yeekana 449 964 km² era ye yookusatu mu Bulaaya. Mu Skandinaavia yeesinza abantu (awamu obukadde mwenda)
Ebyaafayo[kyusa | edit source]
Ku myaaka 800-900 Swiiden yasulwaamu abantu abaayitibwanga ba vaiking. Ba vaiking baalinga basuubuzi naye nga mukusiinga balwaanyi ante anga babbi. Eddiini ya Christo yatuuka e Swiiden bu biseera bya ba vaiking naye yataandika okuba eyaamanyi mu buseera by'omwaaka 1100. Mu mwaaka 1200 abaswiidi baatandika okuva Finlandi. Mu lutalo lwa Finlandi Rwasha yawaaba Finlandi okuva ku Swiiden.
Obufuzi[kyusa | edit source]
Swiiden bwakabaka era omukuleembese waayo ye kabaka. Kaakano kabaka ariko ye kabaka Kaarle XVI Kustaa. Mu bufuzi kabaka talina buyiinza. Paalamenti ne katikkiro (prai minista) beebayisa amateeka.


text:
Poliisi eziyizizza abakazi ba FDC okugenda ku Palamenti
Olwaleero mu kiseera awo eky’akalasa mayanzi, poliisi ekutte abakazi ba FDC, ababadde bateekateeka okutambula bagende ku Palamenti baweeyo okwemulugunya kwabwe eri akulira oludda oluwabula gavumenti.
Bano abeegattira mu FDC Women League bawakanya emisolo gavumenti gyeyateeka ku bintu nga amafuta g’ettaala n’amazzi mu mbalirira y’ebyensimbi eya 2013/2014
Wabaddewo oluyombo n’okukubagana empi nga aba poliisi abakazi bagezaako okukwata abakazi bano ababdde bakulemebddwa Ingrid Turinawe.


text:
UGANDA yakubye Tanzania (ggoolo 4-1 omugatte) n'eyitamu okuzannya empaka z'Afrika ez'akamalirizo ez'abazannyira awaka (CHAN). Yeetaba mu za 2012 ezaali e Sudan. HASFAH SSONKO akukubidde ttooci mu bazannyi abaali mu z'e Sudan, abakuumye omutindo n'abazimedde;
Bano balinnye omutindo
1. Ivan Bukenya; Yaliyo e Sudan mu za CHAN era olwavaayo yafuuka pulofeesono mu Erbil FC (Iraq) nga kati agezesebwa mu Kaizer Chiefs gyali ey'e South Afrika.
2. Patrick Edema; Olwamaze okuzannyira Cranes ng'ekuba Tanzania ku bugenyi, yakansiddwa Esperanca de Lagos (Portugal). Yeerwanyeeko nnyo nga ne mu CHAN y'e Sudan yaliyo era sizoni ewedde yali musaale nga Victoria University ewangula 'Uganda Cup'.
3. Denis Guma; Bukya ajja ku lutimbe lw'abazannyi abasuubirwa okuyamba Uganda taddiriranga. Yaliyo mu CHAN y'e Sudan nga yawambye nnamba ya Simeon Masaba mu Cranes enkulu. Ali mu Victoria University eyawangula 'Uganda Cup' sizoni ewedde.
4. Brian Majwega; Ono y'omu ku bazannyi abatono abalungi ab'oku lugoba olwa kkono Uganda b'erina. Majwega ye yabadde omuzannyi w'olunaku ku Lwomukaaga nga ggoolo zonsatule yabaddemu n'omukono. Yabadde ssita wa KCC ng'etwala liigi sizoni ewedde.
Baabano abaddiridde;
1 Steven Bengo; Ekitone Bengo ky'alina teri akiwakanya era mu 2011 mu mpaka za CHAN yali mu ttiimu etaawangulayo mupiira. Emmunyeenye ya SC Villa eno takyayitibwa lwa kwesaasira.
2 Simon Serunkuuma; Yazannya CHAN eyali e Sudan wabula omupiira yakoma kuguzannyira mu Victors. Buli omu yeebuuza ekyamutuukako ate ng'omupiira agumanyi. Kati ali ku katebe mu Vipers.
3 Sadam Juma; Ye muzannyi yekka eyateebera Cranes mu CHAN y'e Sudan kyokka kati batono abamanyi nti azannyira mu SC Villa. Yagendako okugezesebwa mu Fulham kyokka yaddirira tewali amanyi mupiira gwe gye gwalaga.
4 Derrick Walulya; 'Bbiri etambula' Walulya gye yaleeta ng'ali mu Bunnamwaya yalowoozesa bangi Uganda yandimufunamu. Yaliyo e Sudan kyokka yavumbeera nga ne mu URA takyali mpagi luwaga.
5 Noah Semakula; Cranes teyandibonyeebonye na muzannyi agiyiiyiza singa Semakula yasigala ku mutindo gwe yayolesa ng'ali mu Victors ne Express. Yaliyo mu CHAN y'e Sudan wabula kati n'okumwambaza mu Victoria University gubeera mu mukisa.
6 Edward Ssali; Teyavanga ku Cranes y'abazannyira awaka era ne mu CHAN w'e Sudan yaliyo wabula omupiira gwe tegweyongerako nga ne sizoni w'eggweereddeko nga ne mu Vipers takyazannya.
7 Owen Kasule; Omupiira gwa pulofeesono gwamulema (Vietnam) n'akomawo awaka era n'alemererwa okubeera mu ttiimu oluvannyuma lwa Micho okumusuula olw'omutindo gwe ogutamatiza. Yaliyo mu CHAN y'e Sudan mu 2011 nga kati azannyira mu URA wabula si y'oli eyalinga nnamuziga wa ttiimu.


text:
OMUVUZI wa bodaboda abadde yeefudde mmo mu kuyingirira n’okumenya amayumba g’abatuuze bamulabuukiridde ne bamusuuza omunyago.
Abdu Bogere ow’omu Ndeeba mu Zooni ya Nsiike II yakwatiddwa poliisi y’omu Ndeeba oluvannyuma lw’okutemezebwako abatuuze nti omuvubuka ono mubbi waalulango nga ogw’okuvuga bodaboda yeekweseemu bwekwesi nabo kwe kumulinnya akagere okutuusa bwe baamuguddeko.
Bogere okukwatibwa waliwo ebintu by’omutuuze ayitibwa Murishid bye yanyaze kyokka nga waliwo abaamulaba ng’ayingirayo akawungeezi nga Murishid taliiyo kwe kutemya ku poliisi eyagenze mu muzigo gwe okugwaza gye yasanze ebimu ku bintu omwabadde keesi y’engoye n’ebintu ebirala.
Abavubuka abasula ne Bogere bagamba nti tebamanyi munnaabwe gy’aggya bintu balabira awo ng’aleeta ebintu ewaka nti ebisinga tebimalawo bbanga liwera ng’abitunda mu basuubuzi. Omuso guli ku fayiro SD:3/15/12/13.


text:
Bya HAFSWA NANKANJA
ABAZADDE abamu bwe balaba ng’abaana baabwe batandise okunuuna engalo, basanyuka nga bawoza nga bwe bawonye abaana okubakaabirira kubanga abaana abanuuna engalo tebatera kukaabakaaba.
Wadde olowooza nti omwana tajja kukukaabirira, endwadde z’anaggya mu kunuuna engalo ze zisinga obungi era zandikukaabya okusinga omwana bwe yandikaabye.
LWAKI OMWANA ANUUNA ENGALO?
Dr. Charles Kasozi ow’eddwaaliro ly’e Mulago agamba:
Okunuuna engalo kiri mu butonde. Waliwo ebintu omwana by’azaalibwa nabyo ng’okubikola tosooka kumuyamba. Mu bino mulimu; okukaaba, okuyonka, okufunya ekikonde, okulinnya ku ttaka n’okunuuna engalo mu baana abamu.
Kyokka bw’agenda akula ebintu bino byonna bivaawo mpolampola. Bw’omukaka okumuggya ku kimu oba omukosa okugeza, bw’omuggya ku mabeere nga tannatuusa kibi, bw’omukaka okufunyulula ekikonde omumemya n’ebirala. Naye ekiseera kituuka ekintu ekimukutte ku bwongo ekimulagira okukola ebintu ebyo ne kyesangulawo era bw’aba abadde anuuna engalo agireka.
Naye bw’asussa emyaka mukaaga ng’akyanuuna, abeera n’ekizibu nga yeetaaga kujjanjabwa.
Waliwo n’abana abakoppa okunuuna engalo okuva ku bannaabwe.
Abakozi b’awaka nabo bakoze kinene okuyigiriza abaana okunuuna engalo nga bagamba nti aginuuna takaabakaaba. Buli mwana lw’akaaba, ng’omukozi amuteekayo engalo anuune asirike.
ENDWADDE 17 EZIVA KU KUNUUNA ENGALO
Ye Dr. Paul Namwanja owa St. Paul Medical Diagonostic Centre e Nansana agamba:
Omwana anuuna engalo abeera n’emikisa mingi egy’okulwa endwadde 17 okuli;
- Obutazaala
- kandida
- lubyamira
- amawuggwe
- mu byenda
- amaaso
- endwadde z’emimiro
- awuba nga tafa ku bimugambibwa oba by’asoma
- endwadde z’omu kamwa
- okuvaamu enjala
- endwadde z’omu lubuto
- ensundo
- ekibumba
- ensigo
- obwongo
- obusundosundo
- akyama omumwa n’amannyo.
ENDWADDE AZIFUNA ATYA?
1 Olwala lw’olugalo omwana lw’anuuna lutukuulirira ne lukola langi ya kivuuvu. Lubeera n’olusirasira nga lwetoolodde mu lwala era nga luliko n’obubwabwabwa. Buno bubonero bwa Kandida. Kandida ekika kino kirwawo okuwona era kye kiviirako omwana okulwala ezimu ku ndwadde ezo. Buli lwe yeebaka ng’anuuna engalo eno, afuluuta nga bw’amira amalusu olwo obuwuka bwa kandida ono ne buggweera mu mimiro ne gikosebwa. Butuusa ekiseera ne buzaala ne busaasaana ne mu mawuggwe. Bwe gazibikira atandikia okukolola, ekiddirira kulwala Lubyamira.
2 Omwana bw’aba ayavula, akwata ku bikyafu bingi ate n’anuuna engalo enkyafu ekimulwaza endwadde z’omu lubuto, mu byenda n’amaaso singa agatakuza engalo enjama. Muno mw’akwatira n’amanda ga leediyo ate nga galimu obutwa obuyinza okumufuula omugumba. Kino kikola ku bawala n’abalenzi.
3 Pawuda gw’osiiga omwana alimu obutwa bw’ekika kya "LEAD" obw’obulabe ennyo naddala mu baana. Omwana akwata ku pawuda gw’omusiize n’amunuuna ekimulwaza ensigo, ekibumba, mu bulago n’obwongo.
WANDIKOZE KI?
- Omwana nga waakamuzaala, omulabirawo nti ayinza okunuuna engalo. Mugulire giraavu z’abaana abato ez’omu ngalo eza jjinja, zijja kumukugira okuginuuna.
- Ebyokuzannyisa bye biyonje ate weewale omala gamukwata mu ngalo.
- Bw’alwala, muddusizeewo mu ddwaaliro era omusawo omutegeeze nti anuuna engalo.
- Anuuna engalo tomusiiga pawuda wadde ebizigo mu ngalo.


text:
Bya Josephat Sseguya
MU Kampala mulimu n’eddwadde endala nnyingi naye nga ziva ku birala ebitali kalippagano. Mu zino mulimu;
Waliwo amazzi agateekebwa mu byokunywa ng’obutunda agabaamu obuwuka obusirikitu. Obuwuka okusinga buzaalira mu mbuto ne butulwaza emisujja, typhoid, kkolera ebiddukano by’omusaayi.
Obuveera
Okubufumbisa bulimu ekirungo ekirwaza kumpi ng’omukka gw’emmotoka kubanga nammwo mulimu ‘carbon’ okusinziira ku Dr. Mukasa. Wabula obuveera buno bufumbisibwa kumpi buli omu wano mu Kampala
Enfuufu
Ezibikira emisuwa n’egikosa ne girema okutambuza omusaayi n’empewo.
Endwadde zino ziziyize bw’oti
DR. Ivan Mukasa awa Bannakampala amagezi nti engeri ennyangu gy’oyinza okukendeeza ku nfuufu n’omukka gw’emmotoka okukuyingira kwe kufuna akatambaala oba obubikka ku nnyindo nga buyonjo n’obikka ku nnyindo zo n’omumwa singa wabaawo omukka guno oba enfuufu.
Agamba nti weewale okuyita mu Kampala wakati buli lw’obeera nga tolinaamu mirimu ne bw’obeera ng’osobola okuyita ebbali bbali n’otuuka gy’olaga ky’oba okola. N’ekirala fuba okulya ebintu ebiyonjo.
Agattako nti basobola okwekebeza okumanya oba balina ebimu ku birwadde bino basobola okukikola abasawo ne babategeerezaawo eky’okukola nga bukyali.
N’ekirala okunywa amazzi okulya ebibala n’enva endiirwa. “Ekisinga obukulu bya Gavumenti okuzimba enguudo ennungi omutali nfuufu n’okuzigaziya akalippagano kaleke kukwata bantu. Kyokka emiti gyetaagisa nnyo okusimba mu Kampala n’awalala wonna awasaana kubanga gye gikendeeza ku mukka omubi oguyinza okulwaza abantu,” Dr. Mukasa bwe yamalirizza.


text:
Bya Moses Lemisa
OMUKWANO gulumye Isma Bamuliho 30, (ku ddyo) omutuuze w’omu Dobi zooni ku Kaleerwe yeewadde obutwa yette oluvannyuma lw’okufuna olugambo nti mukyalawe Evelyn Natasha (ku kkono) yafunye omusajja omulala eyamusigudde n’otuuka obutakomawo waka.
Bamuliho nga tanneewa butwa yasoose kuwandiika bbaaluwa mwe yategeerezza nti, amaze ne mukyalawe ebbanga kyokka yafunye amawulire nti yabadde afunye omusajja omulala.
Mu kiwandiiko Bamuliho yagambye nti azaalibwa Ali Bamuluho mu disitulkiki y’e Buyaga era nnyina ye Mary Nakayiza. Akulira ebyokwerinda mu kitundu Steven Buyondo yategeezezza mutuuze munnaabwe bamwanguyidde okumutwala mu ddwaaliro gy’ajjanjabirwa.
Bamuluho yategeezezza Bukedde ng’ali ku kitanda nti, ekyamuviridde okwewa obutwa ye mukazi gw’amaze naye ebanga ng’amubuulira buli kyama era ng’amanyi talina musajja mulala kyokka ku ntandikwa y’omwezi oguwedde mukyala we yatandika okukyusa empisa ng’akomawo mu ttumbi ng’alina n’abamuwerekerako.
“Abakazi si bangu bulijjo nneewunya abantu abeewa obutwa nga ng’amba nti baba balina ekikyamu ku mutwe kyokka ku luno nkitegedde nti buba busungu kuba omukazi buli kimu nkimuwa mu bujjuvu naye tamatira, alina abasajja abalina n’emmotoka.” Yabadde awandiise ng’ebintu bye abiwadde nnyina ate mukaziwe amukolimidde nga bw’agenda okubonaabona.


text:
Bya Hasifa Naava ne James Kabengwa
Kitata ng’ali mu nkoko z’amagi z’alunda.
SISINKANA Abdallah Kitata 30, ow’e Kabojja eyatandikira mu kwetikka ensawo z’emmere kyokka nga kati ssente emuyitaba. Olugendo lwe olumutuusiza wano alunyumya nga lutabaalo:
Nazaalibwa 1982 ku kyalo Kisanjufu e Nakasajja mu ggombolola y’e Kyampisi e Mukono ew’omwami Muhamood Ssonko ne maama Hasifa Nabukeera.
Nze saalina magezi mu kibiina kyokka Katonda nga bw’atamma byonna, yang’onnomolako amagezi amazaale era ge gasobodde okuntuusa wano.
Nayitako mu ssomero bwe nagenda mu Kalagala Quran School e Kalagala ne Kitegombwa Church Of Uganda gye natuulira P.7. Oluvannyuma nneegatta ku Namasumbi S.S.S. gye nakoma mu S.3. Nga nsoma, Olungereza lwanzannya nnyo era ekintu kye nasinga okwegiriisizaamu yali ddiini. Naye ng’obutasoma bwe buluma obukulu, nange nakirabye nga nneetaaga okusoma olw’ensi okubeera eya kawereege era nazzeeyo kati ndi mu S.4 nga nsoma lwaggulo ku Kampala College.
Ntandika okuyiiya ensi
Nga nvudde mu ssomero, natandika okulwana n’ensi nga nasookera mu kwetikka matooke mu katale k’omu Ndeeba mwe naggya obusente obwannyamba ne ntandika okulenga emyera. Emyera nalaba gigaanyi kwe kwesogga e Kisenyi ne ntandika okwetikka ensawo z’obuwunga kuba go amaanyi nali ngeewulira era eno namalayo emyaka etaano ng’obusente bwe nkola bwe ntereka.
Engeri gye nali ndudde mu buwunga, olwaweza obukadde busatu ne ntandikawo edduuka eritunda obuwunga, ebijanjaalo ne bucakalacakala obulala e Katwe ne mu Kisenyi nayo ne nteekayo er’yobuwunga bwokka. Mu dduuka ly’e Katwe nasalawo kuteekayo mukyala akole nze ne nsigala ku ly’omu Kisenyi.
Kitata ne mukyala we Faridah ku mbaga yaabwe.
Edduuka ly’e Katwe liba litandika okukola, ababbi ne balimenya engeri gye twali tetusulayo. Bwe baatubba ne tudda emabega kwe kusalawo omukyala atuule awaka nze ng’ende mu maaso n’egyomu Kisenyi.
Ebinnyambye okugaggawala:
Eky’okumenya edduuka ne banziba tekyannemesa kugenda mu maaso na kupatiikana. Obumalirivu mu kye nkola bunnyambye okungaggawaza. Ku kino ngasseeko okukola emikwano egizimba, obuteenyigira mu ng’ambo, okwagaliza abalala ate n’abaana abataano bansindika okukola ennyo okulaba nga baba bulungi.
Ebimu ku byobugagga bwe:
Mu kupatiikana okungi, nazimba emizigo egisoba mu 30 e Busega mu Kitaka Zooni, nnina enkoko ezisukka mu 2,000 era ng’olunaku tukung’aanya ttule z’amagi ezisoba mu 30 nga zino tuzirundira Kabojja mu maka ag’okubiri ate amalala gali Busega.
Mmotoka Kitata gy’avuga
Nnina amaduuka abiri (2) agatunda ebizimbisibwa erimu liri Nateete eddala liri Nalukolongo.
Entalo z’azze alwana:
Engeri gye nali ennyo mu kampeyini za NRM, naweebwa omukisa okulung’amya abavubuka abatali bamu okugeza okusomesa aba bodaboda obutakkiriza kukozesebwa bannabyabufuzi, akatale ke Nateete nali omu ku baakatebenkeza era nga nze nkulira eby’okwerinda mu katale kano. Nali omu ku baleeta Pulezidenti mu katale k’e Busega alyoke abagulire ettaka kwe bagenda okuzimba akatale.
BY’OLINA OKUKOLA OKUFUNA MU NKOKO
Kitata agamba:
1 Engeri gye nnundira awagazi ate nga n’omuddo mungi, tuzikuulira omuddo gwe twongereza ku ccaccu.
2 Enkoko zino nazimanyiiza kuziriisa misana kwokka ekiro tezirya.
Kitata ng’atuuka mu maka ge ag’e Busega Nateete.
3 Ab’oku muliraano mbasaba okunterekera ku mmere eba efisse ng’eno ngikwata ne nzisuuliramu okuzikkuutiriza.
4 Emmere yaazo ngyetabulira, buli kimu nkigula okuva ku ccaccu, obusonko, mukene ate ng’ono ngula mulamba kuba omusekule bamuseera. Bino binnyamba okukekkereza.
5 Ku mmere eno ngattako ebikutta by’amatooke bye nkung’aanya okuva mu bitundu ebitali bimu. Bino tusooka kubisalaasala ne tubyanika. Bwe bikala olwo ne tubisekula ne byongerezebwa mu ccaccu.
6 Kuno nnyongerezaako amazzi nga mangi kuba bw’otoziwa mazzi tezikkuta bulungi.
7 Engeri gye ziri ez’amagi tuziwa akabombo Akaganda akayamba amagi okuba n’enjuba nga ya kyenvu kuba bakasitoma bangi abaagala amagi agafaanana ng’Amaganda.
8 Enkoko we zibeera wansi, nteekawo bukuta bw’emiti mu kifo ky’emwaanyi kuba bikola kye kimu ate si bwa buseere.
9 Emmere tuziwa okusinziira ku nnamba yaazo. Bwe nziwa ennyingi,o nsanga zitaddemu kalimbwe.


text:
Bya SAUL WOKULIRA
ABAKULEMBEZE b’e Kayunga boogedde ku kulambula kwa Kabaka ng’akabonero akooleka emirembe n’okugatta abantu mu Bugerere ate ababadde balina ekiruyi ku mutima boogedde bwe basonyiye abo bonna abaababonyabonya mu 2009.
Ye Ssaabanyala Maj. Baker Kimeze n’olwaleero talabiseeko ate ng’abategesi b’omukolo bakakasa nti kaadi yamutuukako ng’emuyita okujja e Ntenjeru ku mukolo guno.
Maj. Kimeze teyakiikiriddwa muntu yenna era nga n’abakungu be tebaalabiseeko ku mukolo guno ogwasombodde abanene mu Bugerere.
Minisita w’abalema n’abakadde Sulaiman Kyebakoze Madada agambye nti okwogera kwa Kabaka kw’azze ayogera okuva lwe yatandika okulambula Bugerere kubadde kulungi nnyo kubanga abadde akubiriza abantu okusonyiwagana n’okwegatta.
Madada yagambye nti Ssaabanyala obutajja ku mikolo gya Kabaka y’amanyi ensonga ezimugaanyi newankubadde yayitibwa ku mukolo guno mu butongole.
“Buli muntu mu Bugerere tubadde tumusuubira okwetaba ku mukolo gwa Kabaka ng’akabonero ak’okutabagana era okuva Kabaka lw’azze n’alambula Bugerere, tetusuubira kuwulira muntu yenna ng’alina obusungu ku mulala,” Madada bwe yagambye.
Yagambye nti buli muntu asuubirwa okutwala mu maaso Kabaka bye yalese atandiseeko n’okusingira ddala okusimba emiti olw’okukuuma obutonde bw’ensi, okugema abaana, okukubiriza abakyala eb’embuto okugenda mu malwaliro banywe eddagala n’okukola ennyo bave mu bwavu nga bayita mu kulima n’okulunda.
Ate ssentebe wa disitulikiti y’e Kayunga, Ying. Stephen Dagada yagambye nti Kabaka okulambula Bugerere kivudde ku bukulembeze obulungi obuli mu kitundu ku ludda olwa Mengo ne gavumenti eya wakati.
Yagambye nti Kabaka okulambula Bugerere kuyambye abantu okutabagana n’okusingira ddala abantu abaakosebwa nga babadde bakyalina obukuku ku bannaabwe olw’ebyo ebyagwawo mu September, 2009.
“Waliwo abantu bangi ababadde batasobola kutunuligana ne bannaabwe mu maaso nga buli omu alaba munne ng’omulabe kyokka Kabaka bw’azze e Bugerere batabaganye era nga babadde batambulira wamu,” Ying. Dagada bwe yagambye.
Ying. Dagada yagambye nti Kabaka alaze abantu amakubo ag’okwekulaakulanya era nga bayita mu kitongole kya NAADS bagenda kufuba okulaba ng’abantu basimba emmwaanyi bafunemu ssente era basimbe n’ensuku okufuna emmere ey’okulya.
Yagambye nti ekirala kye bagenda okukola ky’eky’okufuba okwagazisa abavubuka okutandikawo emirimu bakomye okukeera okulera engalo n’okubakubiriza okukendeeza ku ssente ze baayiwayiwa mu mbaga n’okwanjula wabula bazikozese okutandika emirimu beekulaakulanye.
Omwogezi w’Obwassaabanyala, James Rwebikire yagambye nti okulambula kwa Kabaka mu Bugerere kulungi kubanga kitegeeza nti endagaano pulezidenti gye yakola n’abakulembeze ab’ensikirano eba essibwa mu nkola.
Yagambye nti Kabaka okulambula ebitundu nga Bugerere kabonero akakakasa nti Mmengo n’Abanyala tebakyalina kusika muguwa nga kati ekiteekeddwa okukolebwako kwe kunyweza Obwasseruganda wakati w’enjuyi zombi.


text:
Bya ALI KIZZA
ABA famire emu okuli maama n’abaana be basatu abaafiiridde mu kabenje akaaguddewo ku ssande e Wakaliga baziikiddwa mu miranga egyabuutikidde ebyalo ebibiri gye baagalamiziddwa.
Mabel Bakyayita 40, yafudde n’abaana be okuli Sean Lukwago 12, Shabelle Namuddu 8 ne Patrick Ssali omulundi ogumu bwe baabadde bagenda ku klezia e Rubaga okwebaza katonda okubayamba ne bayingira amaka gaabwe mwe baabadde baakamala emyezi ebiri.
Bakyayita w’afiiridde nga yaakamala okutikkirwa diguli ye mu kubala ebitabo gye yafuna mu November, 15, 2013 era abadde yaakafuna omulimu mu kkampuni ya bannamateeka eyitibwa APILU esangibwa ku Crane bow Arcade ku Kampala Road.
Ng’amaze okutikkirwa, waayita ennaku ssatu ne bayingira ennyumba yaabwe esangibwa mu Kinaawa Didi’s. Obufumbo bwa Bakyayita ne Sentongo babadde bakabumalamu emyaka egisoba 14 mwabadde azaalidde abaana be abasatu be yafudde nabo.
Sentongo yagambye nti mukyala we eggulo limu ku lwomukaaga yali amugambye enkeera bagende beebaze katonda okuyingira ennyumba yaabwe kubanga okuva lwe baagiyingira baali tebeebazanga katonda kubasobozesa kuzimba.
Enkeera Sentongo yagambye nti yaliko by’agenda okumaliriza kwe kuwa omukyala ssente z’entambula agende n’abaana okusaba wabula waayita akaseera katono n’afuna amawulire nti famire ye efiiridde mu kabenje.
Abaana baaziikiddwa ku kiggya ky’ekika e Kyanuuna mu ggombolola y’e Namayumba mu disitulikiti y’e Wakiso ate nnyaabwe n’aziikibwa ewaabwe e Namutamba mu ggombolola y’e Bukuya mu disitulikiti y’e Mityana ku Mmande.
Akabenje kano kaafiiriddemu abantu 9 ne kalumya abalala 5 abapooca n’ebiwundu mu ddwaaliro e Mulago.
Abakungubazi mu kuziika bakubidde minisitule y’enguudo omulanga okubaako ky’ekolawo ku luguudo luno kubanga kano si ke kabenje akasoose okugwaawo wabula lulinga olufuuse akattiro.


text:
WADDE nga ssenga Nalubowa yasonyiwa bba Kapere olw’ebisago bye yamutuusaako ebyamutuusa ne ku kitanda mu ddwaaliro, bakazi banne abaamulambula ng’akyali ku kitanda baamuwa amagezi obutaddayo wa musajja mbu yali amukwenyakwenya bukwenyakwenya nti omwenge aguleseeyo.
Nalubowa ng’asiibuddwa mu ddwaaliro yalowooza nnyo ku ky’okudda ewa Kapere nga bwe yali aweereddwa amagezi anti n’aw’okulaga awalala yali talabawo bulungi.
Kapere olwava mu kkooti ng’omulamuzi amaze okumusonyiwa n’atamuggalira mu kkomera, yatuukira wa bbeereddene omutunzi w’omwenge ogwa buli kika mu Nakaseke era ng’eno gye yasanga mikwano gye nga bamulindiridde okumukulisa omusango.
Teyamanya nti ne mukazi we yali amuvaako mabega kw’olwo lwennyini. Olwayingira mu kirabo banne ne batandika okumukulisaayo nga buli omu amusimba akaveera ka walagi, amalamu kano akwata kalala! Eky’okukola obweyamo eri mukazi we nga bwe yali amaze omwenge tekyamuli mu mutwe.
Yanywa n’agangayira n’agadda eka ne gabula era mu ntebe mwe yali atudde we yakwatira ekisisimuka okutuusa eyo ku musanvu ez’ekiro. Bbeereddene yakanda kumulabula adde eka ng’obudde bukyali ng’awoza kimu…tukyanyumya na mikwano gyange…ayogera atyo tamanyi nti eka byasobye dda.
Nalubowa bw’atuuka awaka ne bakamutema nti bba tebannamulabako n’alowooza nti osanga alina w’aludde akomawo. Essaawa okuwera emu ey’akawungeezi Nalubowa yamusanga atudde mu kafumbiro anti enzigi z’enju zonna zaali nsibe.
Bwe ziwera ebbiri yasooba mpola n’agenda ku muliraano gy’aba alindira munne. Waliwo omuntu omu eyamusanga ng’akyatudde mu kafumbiro n’amutegeeza nga bw’alabye ku muntu afaanana bba ewa mutundamwenge kyokka ye n’awakana.
“Oyo olabye mulala, baze omwenge yagumala n’alokoka, mpozzi ng’olabye muganda we bwe bafaanana ennyo era abantu batera okukola ensobi nga balowooza nti mulamu oyo ye baze,” bwatyo Nalubowa bwe yeekubagizza.
Ekiro ekyo ssenga wa bannange yasula ku muliraano, wabula ye Kapere yafuna amuwerekerako ekiro ekyo n’akomawo awaka.
Nalubowa yakeera nnyo okudda eka n’asanga ng’ennyumba nzigule ekyamuleetera okulowooza nti baababbye dda, kumbe bwana bwe yakomawo ekiro enzigi yayitamu mpite n’agenda yeebaka.
Aba akyatongojjedde mu luggya ne wabaawo mukwano gwe eyajja n’alingiza mu nju n’amutegeeza nga buli kintu mu ddiiro bwe kyalimu. Ebitambaala ku mmeeza n’entebe, leediyo, essaawa ey’oku kisenge, minvuuli n’ebirala bingi byonna byali sibikwateko.
“Bano si babbi, tewali mubbi ayinza kuleka bintu bino mu nju,” bwatyo mukwano gwa Nalubowa bw’awunzise. Ab’omukwano bombi baba bakyali mu ddiiro nga beewuunya ekyabaddewo, bwana mu kisenge n’akolola ng’azuukuse.
Ekyaddirira kuvaayo ne yeesimba mu mulyango ogugenda mu kisenge nga bw’ayayuuyiza okumukumu. Talina bingi bya nnyo bye yayogera okuggyako okulamusa mukazi we n’omugenyi we, kyokka ng’eddoboozi lirimu olwengenge: “Munnange nsanyuse okukulaba e, ng’okedde mmotoka ki ekedde bw’etyo okuva e Luweero n’ekutuusa wano ku ssaawa zino?
KO NALUBOWA: Omunaku bw’atyo bw’abeera, nasuze ntambula wabula kye mbuuza ennaku zino ennyumba musula nzigule?
KAPERE: Ekyo obuuzizza kyaki, kisoboka kitya obutaggala nzigi, olwo oba olekeddewo ani ayingire?”
NALUBOWA: Tomanya naye baze nkubuulire bw’otoove ku mwenge tutuuse okwawukanira ddala ekiba kibe.
Kapere akyalemedde ku mwenge wabula kiki ekinaddirira? Linda ebijja.


text:
AKABENGO kava ku ki? Era kawona na ki?
Akabengo kabeera kalulwe er singa omuntu alumbibwa omusujja gw’ensiri, alina sikoseero, mongoota nga kw’otadde ensanjabavu eziranga kookolo n’endwadde endala nnyingi. Obujjanjabi businziira ku kivuddeko akalulwe okulwala.
Ensigo emu ezimbye ate ennuma, nkozese ki okuwona?
Ensigo okukuluma kabonero akalaga nti ndwadde. Endwadde omuli aniya, orchid, epididymorchitis n’endala bwe zikukwata ne zambuka mu nsigo zizimba n’okuleeta obulumi.
Ntawaanyizibwa nnyo tensulo naye ziva ku ki era nkole ntya?
Tensulo n’okuzimba ebituulituuli mu kamwa oba mu bulago bireetebwa akawuka akasirikitu aka bakitiriya n’oluusi aka fangaasi obutaataaganya omuntu naye nga buwonyezebwa. Naye singa bikukwata manya nti waliwo okunafuwa mu bwerinzi bw’omubiri oluusi ekiva mu kulwala ssukaali oba akawuka ka siriimu oba kookolo ow’ekika kyonna.
Ekirala kisoboka okuba nga kiva ku buteeyonja bulungi naddala mu kamwa ekivaako obuwuka okukulumba n’okukulwaza. Kino kisobola n’okukulwaza omutima. Obulwadde buno buwona bw’oba ogenze mu basawo abakugu ne bakujjanjaba.
Kasikonda antawaanya naddala nga ndidde emmere ekaluba. Mujjanjabe na ki?
Kasikonda tebubabulwadde wabula kutaataaganyizibwa kw’okutambula kw’empewo. Singa omuwaatwa ogutambuza emmere guzibikirwa ku kitundu ekimu omukka gulwana okufuluma nga tegusobolaekivaako okukendeera kw’empewo ey’obulamu eyeetaagibwa mu mubiri.
Singa omufuna nywa amazzi gakuyambe okutereera kuba gabaamu empewo ey’obulamu eyamba okutereeza embeera. Wabula mu abantu abamu bamufunasinga balwadde nnyo.
Ekirala waliwo n’eddagala okugeza erya kookolo erivaako kasikonda. Singa kasikonda akulemerako laba omusawo akuyambe.


text:
Bya ANDREW MUGONZA
Omubaka wa Mawokota South, Keneth Bbosa Kiyinji akubirizza abasomesa okujjumbira essomo lya Physical Education oba muyite duyiro kubanga lyagaza abaana okusoma.
Bbosa yabadde akyaddeko ku ssomero lya St. Mary’s Bunjakko Primary erisangibwa ku kizinga e Bunjakko mu ggombolola y’e Buwama mu disitulikiti y’e Mpigi.
Yagambye nti abaana ababeera ku mbalama z’ennyanja baba tebaagala kusoma nga balowooza kuzannyira mu mazzi kyokka bw’obasomesa essomo lino, libaagazisa okujja ku ssomero.
Bbosa yacamudde abaana bwe yabalaze ebikolebwa mu ssomo lino. Abato baamusabye abateeseze mu Palamenti ng’abasabira emipiira okukkakkana ng’abawadde gye yabadde alina mu mmotoka.
Bbosa yasuubizza okussa amaanyi ku byenjigiriza naddala mu masomero ga pulayimale aga bonna basome.


text:
OMWAKA 2013 tugutuuse ku nkomerero yaagwo. Bannange Mukama yeebale kugubayisaamu era nsaba Omutonzi guno gwe tugenda okutandika gube gwa byengera eri ffenna. Abalina ebizibu eby’enjawulo Mukama abataase.
Nga bannabyamizannyo, kino kye kiseera twongere okwekebera tutereeze ensobi zaffe era tufuuke ebitonde ebiggya. Waliwo bingi bye twetaaga okutereezamu omupiira gwaffe gugenda mu maaso naye ng'obuvunaanyizibwa buno bwaffe ffenna nga gavumenti, abatukulembera n’abawagizi.
Abawagizi mujjumbire okulaba emipiira gyonna:
Omuwendo gw’abawagizi abalaba emipiira gya liigi yaffe mu ggwanga gukyali wansi nnyo sso ng'ate waliwo era be mpulira abatandise okwogerera ttiimu yaffe ey’eggwanga amafuukuule oluvannyuma lw’okulemererwa okuwangula ekikopo kya CECAFA. Kino kibi nnyo era mbasaba mukyuseeko.
Abakulembera omupiira gwaffe ku mitendera egyenjawulo, mulina omulimu gw'okusembeza abantu sso si kubagobaganya nga muteekawo obukwakkulizo obutayamba. Ng'abakulembeze, nsaba omwana Yesu Kristo eyatuzaaliddwa wiiki eno atuyambe okwongera okufuna omutima oguwuliriza abalala era n’okussa ekitiibwa mu ndowooza zaabwe.
Tukwasaganye mu kutumbula omupiira:
Waliwo mikwano gyaffe egitandise okufuna amalala olw’ebifo bye balimu ekintu kye ndowooza nti kiyinza okuleetera abantu baffe abalala okwesika oboolyawo n’obutatuyamba bwe batandika okuwulira ebyo ebyogerwa ababa bali mu bifo eby’obukulembeze nga tebibasanyusa. Abagagga n’abaavu bonna tubeetaaga mu mupiira gwaffe kuba buli omu alina omugaso eri munne. Ggwe asoma bino olowooza otya?
Omwaka omupya nsaba gutubeerere gwa mukisa era ogujjudde ebibala naddala nga twetegekera empaka za CHAN. Tusuubira nti abasambi abasobola okutuwa essanyu mu mpaka zino tubalina singa tunaaba twetegese bulungi.
KCCA ne Victoria University zigenda kukiika mu za Afrika:
Mbasaba era tuwagire KCC ne Victoria University ezigenda okwetaba mu mpaka za Africa ku ntandikwa y’omwaka guno. Singa zikola bulungi, kiba kitiibwa kyaffe ffenna n’olwekyo kitukakatako okubawagira mu mpaka ze bagendamu.
Ttiimu zino zirina okwetegeka obulungi okusobola okukola obulungi. Abasambi ba Cranes mbagaliza omwaka omuggya ogulimu obuwanguzi.
rogersmulindwa43@gmail.comOmwaka


text:
Libya 2-0 Uganda (under)
Guno gwe twalonze ng’omupiira gwa wiiki mu Bukedde. Cranes esamba nkya mu gw’omukwano ne Libya. Wadde Libya teyogerwako mu bamanyi omupiira, omutindo gwayo mu za Afrika mu 2012, gwalaga nti esobola. Nze ndaba Libya egenda kuwangula omupiira guno, naye ow’akadirisa siba ‘under’ kuba ttiimu za Micho teziteebeka.
Bayern 4-2 Stuttgart
Esamba Stuttgart ku fayinolo ya German Cup ng’enoonya okuwangula ekikopo kyayo ekyokusatu sizoni eno. Bayern teyeetaaga kwogerera, buli omu amanyi. Stuttgart yakakasa dda okuzannya Europa sizoni ejja olw’okutuuka ku fayinolo eno. Stuttgart eyinza okuteebamu olwa foomu y’omuteebi waayo Vided Ibisevic. Kitegeeza owa ggoolo ggoolo ne ‘over’ guno mulungi.
Sevilla 2-4 Valencia (over)
Valencia egwetaaga nnyo ng’enoonya buwanguzi okuzannya Champions League sizoni ejja. Ekizibu kya Valencia kya butakyala bulungi, sso nga Sevilla nnungi omwayo. Ttiimu zombi ziteebwa nnyo. Kale ndaba ggoolo nnyingi mu guno nga buli ludda luteeba.
NY Red Bulls 4-0 Vancouver
Red Bull ng’eyambibwako Thiery Henry ne Tim Cahill yatandise bulungi sizoni nga yaakubiri ate nga yo ne Portland be bakyasinze okuteeba sizoni eno. Vancouver yaakubiri okuva wansi mu liigi ya Western Conference. Vancouver ebonaabona nnyo ku bugenyi ng’ekubiddwa 12 ku 14 egisembye.
Mallorca 1-0 Valladolid
Mallorca wadde y’esembye, erina akakisa obutasalwako bw’ewangula guno Valladolid tekyalina ky’egoba naye sigamba nti ejja kugirekera. Bwe weetegereza, ttiimu ezisalwako zisamba nnyo nga ziddayo. Kino kye kimu kye nsuubira mu guno.
Deportivo 2-3 Sociedad
Deportivo esobola okusalwako era egwetaaga nnyo naye ekizibu egudde ku ttiimu nayo egwagala ennyo. Sociedad egoba kukiika mu za Bulaaya ate nga gwe mupiira gw’omutendesi Phillip Montanier ogusemba nga tanneegatta ku Rennes.
Emirala:
Rep. of Ireland 3-0 Georgia
Syriansika 0- 2 Sirius
Almeria 2-0 Girona
LISIITI YA WIIKENDI: Bayern, NY Red Bulls, Almeria ne over ya Sevilla.


text:
ATE b’ani abo abaagala okulemesa Katikkiro Mayiga omulimu omukulu ennyo gw’aliko ogw’okuzimba n’okuzzaawo Amasiro g’e Kasubi?
Mayiga yeerayiridde omulimu gw’Amasiro g’e Kasubi okugumaliriza nga March w’omwaka ogujja nga tannayita. Kale awo wabi ki?
Mpozzi awo wabi eri oyo eyayokya Amasiro ago n’akaabya Abaganda amaziga aga jjulujjulu. Naye eri abo bonna abeenyumiriza mu kitiibwa kya Buganda era abalyagadde kiddewo nga bwe kyali, omulimu Mayiga gw’aliko gwa ttendo era tasaana kutaataaganyizibwa.
Mayiga obwakatikkiro abulidde aviira ddala mu mbuga ya Kabaka, era bwatyo amanyi bulungi ebyo ebyazimba ekitiibwa kya Buganda nga bwe byakolebwanga.
Byakolebwanga mu ntuuyo n’okutegana. Olwaleero twenyumiriza nnyo mu bintu ng’ennyanja ya Kabaka mu Ndeeba, oba mu kizimbe ky’ekkanisa y’e Namirembe, naye bakabaka Mwanga ne Daudi Chwa baayitanga mu bakatikkiro baabwe ne bakunga Obuganda okutuuyana n’okutegana okukola era n’okuyimirizaawo ebintu ebyo eby’ekitiibwa.
Newankubadde mu biseera ebimu Amasiro g’e Kasubi gaazimbibwa n’ensimbi z’omusolo, kyokka emirimu mingi ku go gyakolebwanga mu bwannakyewa mu Bulungibwansi.
Bwatyo Mayiga bw’atalaaga Obuganda ng’akung’aanya ensimbi ez’okuzimba Amasiro, asaana nnyo okuwagirwa, buli alina k’alina akamuwe, naddala nga bwe kimanyiddwa nti Mmengo tekyalina nsimbi za misolo.
Ekiriwo kya ‘Nkoba za Mbogo” na kwekaamwana ffekka. Mmengo okukola emirimu nga teyeetemye kiseera kya kugimaliramu, Mayiga akidibizza ng’agamba nti oluusi kizaala n’obugayaavu.
Okwogera atyo, aba ayogera kirabika ng’owejjanga abika, naddala bw’otunula ku kizimbe kya “Bulange Plaza” ekiriraanye ekya Bulange, Idi Amin Dada kye yali azimba, ekimaze emyaka n’ebisiibo nga tekiggwanga.
Wo ayi Mzee Zedde ng’alabye ennaku! Okimanyi nti n’okutunula ku lipoota erimu ebyazuulwa mu kubuuliriza ku abo abaayokya Amasiro, ekyo nakyo kiba kuzibuwaliza Katikkiro Mayiga omulimu gw’aliko ogw’okugazzaawo?
Nedda bagundi mukimanye nti obutayatuukiriza abo abaayokya Amasiro kya ttima ery’ejjingirizi. Ate ab’ettima ery’ejjingirizi oluusi Mungu abakuba ebbalaayi mu buwompo.
Sikulimba!


text:
Napooleon Bonapat
Napooleon Bonapat (Napoléon Bonaparte) (15. o'gwomunaana 1769-5. o'gwoogutaanu 1821) mukusooka Napoleone Buonaparte yeyali koonsuli wa Bufaransa eyasooka okuva ku mwaaka 1799 ate naaba kabaka Napooleon I okuva 18. o'gwokutaanu 1804 paka 6. o'gwomunaana 1814. Nga achaali wa'maanyi Napooleon yafuga chenkana Bulaaya yonna. Kaakano nga ettaka lye,amajjege naabantu be anga bebasiinga obuungi mu bulaaya yonna. Mu olutalo lwa Waterloo Napooleon baamusiba era ne bamutuulwa ku chizinga cha Saint Helena eyo jeyafiira.
Bulaaya mu biseera bya Napooleon[kyusa | edit source]
Napooleon bwe yabeerera mu maje, Bulaaya yalimu ensi nga 300 ezeefuga. Mu bunen Rwasha enga yeezisiinga ne kuddako Swiiden. Kaakano Bufaransa yalimu abantu obukadde 28, Bugereza obukadde kumi. Napooleon bweyataandikira okukurira amaje ga Bufaransa e Yitale,Bulaaya yali yeekutuddemu ebituundu bibiri,mukituundu ekimu abwagira Bufaransa ante mukirala abajiwakanya.


text:
Chapter 1
1 Okusooka kw'enjiri ya Yesu Kristo, Omwana wa Katonda.
2 Nga bwe kyawandiikibwa mu nnabbi Isaaya nti Laba, nze ntuma omubaka wange mu maaso go, Alirongoosa oluguudo lwo;
3 Eddoboozi lye ayogerera waggulu mu ddungu nti Mulongoose oluguudo lwa Mukama, Muluŋŋamye amakubo ge;
4 Yokaana yajja eyabatiza mu ddungu n'abuulira okubatizibwa okw'okwenenya olw'okuggibwako ebibi.
5 N'ensi yonna ey'e Buyudaaya n'ab'e Yerusaalemi bonna ne bavaayo ne bajja gy'ali ne babatizibwa ye mu mugga Yoludaani nga baatula ebibi byabwe.
6 Ne Yokaana yayambalanga byoya bya ŋŋamira, n'olukoba lw'eddiba mu kiwato kye, ng'alya enzige n'omubisi gw'enjuki ez'omu nsiko.
7 N'abuulira ng'agamba nti Ajja ennyuma wange ye ansinga amaanyi, so sisaanira kukutama kutuggulula lukoba lwa ngatto ze.
8 Nze nababatiza n'amazzi, naye oyo alibabatiza n'Omwoyo Omutukuvu.
9 Awo olwatuuka mu nnaku ezo Yesu n'ava e Nazaaleesi eky'e Ggaliraaya n'ajja okubatizibwa Yokaana mu Yoludaani.
10 Amangu ago bwe yava mu mazzi, n'alaba eggulu nga liyulise, n'Omwoyo ng'ali ng'ejjiba ng'akka ku ye:
11 n'eddoboozi ne lifuluma mu ggulu erigamba nti Ggwe Mwana wange gwe njagala, gwe nsanyukira ennyo.
12 Amangu ago Omwoyo n'amugobera mu ddungu.
13 N'amalayo mu ddungu ennaku amakumi ana ng'akemebwa Setaani; n'aba wamu n'ensolo; bamalayika ne bamuweereza.
14 Awo oluvannyuma Yokaana ng'amaze okuweebwayo, Yesu n'ajja e Ggaliraaya, ng'abuulira enjiri ya Katonda,
15 ng'agamba nti Ekiseera kituuse, obwakabaka bwa Katonda busembedde, mwenenye, mukkirize enjiri.
16 Bwe yali ng'ayita ku lubalama lw'ennyanja ey'e Ggaliraaya n'alaba Simooni ne Andereya muganda wa Simooni nga basuula omugonjo mu nnyanja, kubanga baali bavubi.
17 Yesu n'abagamba nti Mujje muyite nange, ndibafuula abavubi b'abantu.
18 Amangu ago ne baleka awo emigonjo ne bagenda naye.
19 Bwe yasemberayo mu maaso katono, n'alaba Yakobo omwana wa Zebbedaayo ne Yokaana muganda we, abo bombi baali mu lyato nga bayunga emigonjo.
20 Amangu ago n'abayita: ne baleka awo kitaabwe Zebbedaayo mu lyato ng'ali n'abo abakolera empeera, ne bamugoberera.
21 Ne bayingira e Kaperunawumu; amangu ago ku lunaku lwa ssabbiiti n'ayingira mu kkuŋŋaaniro n'ayigiriza.
22 Ne bawuniikirira olw'okuyigiriza kwe: kubanga yabayigiriza nga ye nnyini buyinza, so si ng'abawandiisi.
23 Amangu ago mu kkuŋŋaaniro lyabwe mwalimu omuntu aliko dayimooni omubi; n'akaaba
24 nga agamba nti Otuvunaana ki, Yesu ow'e Nazaaleesi? ozze kutuzikiriza? nkumanyi ggwe, ggwe oli Mutukuvu wa Katonda.
25 Yesu n'amuboggolera ng'agamba nti Bunira, muveeko.
26 Dayimooni n'amutaagula n'akaaba eddoboozi ddene n'amuvaako.
27 Ne beewuunya bonna, ne beebuuzaganya nga bagamba nti kiki kino? okuyigiriza kuggya! alagira n'obuyinza dayimooni ne bamuwulira.
28 Amangu ago ettutumu lye ne libuna ensi yonna eriraanye Ggaliraaya.
29 Amangu ago bwe baafuluma mu kkuŋŋaaniro ne bagenda wamu ne Yakobo ne Yokaana mu nnyumba ya Simooni ne Andereya.
30 Awo nnyina mukazi wa Simooni yali ng'agalamidde ng'alwadde omusujja; amangu ago ne bamubuulira bw'ali:
31 n'ajja n'amukwata ku mukono n'amugolokosa, omusujja ne gumuwonako, n'abaweereza.
32 Awo olweggulo, enjuba ng'egudde, ne bamuleetera abalwadde bonna, n'abo abaliko dayimooni.
33 N'ekibuga kyonna ne kikuŋŋaanira ku wankaaki.
34 N'awonya bangi abaali balwadde endwadde nnyingi, n'agoba dayimooni bangi n'atabaganya kwogera kubanga baamumanya.
35 Awo mu makya ennyo, nga bukyali kiro, n'agolokoka n'afuluma n'agenda mu ddungu, n'asabira eyo.
36 Simooni n'abo abaali naye ne bamugoberera;
37 ne bamulaba ne bamugamba nti Bonna bakunoonya.
38 N'abagamba nti Tugende awalala mu bibuga ebiri okumpi mbuulire n'eyo; kubanga ekyo kye nnajjirira.
39 N'ayingira mu makuŋŋaaniro gaabwe mu Ggaliraaya yonna, ng'abuulira ng'agoba dayimooni.
40 Omugenge n'ajja gy'ali, ng'amwegayirira ng'amufukaamirira ng'amugamba nti Bw'oyagala, oyinza okunnongoosa.
41 N'amusaasira n'agolola omukono gwe n'amukwatako n'amugamba nti Njagala; longooka.
42 Amangu ago ebigenge bye ne bimuwonako n'alongooka.
43 N'amukuutira nnyo amangu ago n'amusindika
44 n'amugamba nti Laba tobuulirako muntu; naye genda weeyoleke eri kabona, oweeyo olw'okulongooka kwo Musa bye yalagira okuba omujulirwa gye bali.
45 Naye n'afuluma, n'asooka okukibuulira ennyo n'okubunya ekigambo, n'okuyinza n'atayinza Yesu okuyingira nate mu kibuga mu lwatu, naye yali bweru mu malungu; ne bajja gy'ali nga bava wonna wonna.


text:
Essuula 1
1 Ebigambo bya Nekkemiya mutabani wa Kakaliya. Awo olwatuuka mu mwezi Kisulevu mu mwaka ogw'amakumi abiri, bwe nnali nga ndi mu Susani olubiri,
2 Kanani omu ku baganda bange n'ajja, ye n'abasajja abamu abaava mu Yuda; ne mbabuuza ebigambo by'Abayudaaya abaawona, abaali basigadde mu busibe, n'ebigambo by'e Yerusaalemi.
3 Ne baŋŋamba nti Ekitundu ekifisseewo abasigadde mu busibe eyo mu ssaza balabye ennaku nnyingi n'okuvumibwa: era bbugwe wa Yerusaalemi amenyesemenyese, n'emiryango gyakyo gyokeddwa omuliro.
4 Awo olwatuuka bwe nnawulira ebigambo ebyo ne ntuula ne nkaaba amaziga, ne nnakuwalira ennaku ezimu; ne nsiiba ne nsaba mu maaso ga Katonda w'eggulu,
5 ne njogera nti Nkwegayiridde, ai Mukama Katonda w'eggulu, Katonda omukulu ow'entiisa, akwata endagaano n'okusaasira eri abo abamwagala ne bakwata ebiragiro bye:
6 okutu kwo kuwulire nno, n'amaaso go gazibuke, owulire okusaba kw'omuddu wo kwe nsaba mu maaso go mu biro bino emisana n'ekiro, olw'abaana ba Isiraeri abaddu bo, nga njatula ebibi eby'abaana ba Isiraeri bye twakwonoona: weewaawo, nze n'ennyumba ya kitange twayonoona.
7 Twakola eby'obukyamu ennyo gy'oli, so tetwakwata biragiro newakubadde amateeka newakubadde emisango bye walagira omuddu wo Musa.
8 Nkwegayiridde, jjukira ekigambo kye walagira omuddu wo Musa ng'oyogera nti Bwe munaasobyanga, naabasaasaanyizanga ddala mu mawanga:
9 naye bwe munaakomangawo gye ndi ne mukwatanga ebiragiro byange ne mubikolanga, aewakubadde ng'abammwe abaagobebwa nga banaabanga ku nkomerero y'eggulu, naye naabakuŋŋaanyanga okubaggyayo, ne mbaleetanga mu kifo kye nneeroboza okutuuza omwo erinnya lyange.
10 Kale bano be baddu bo era be banne bo be wanunula n'obuyinza bwo obungi n'omukono gwo ogw'a maanyi.
11 Ai Mukama, nkwegayiidde okutu kwo kuwulire nno kusaba kw’omuddu wo n’okw’abaddu bo abasanyukira okutya erinnya lyo: owe omuddu wo omukisa leero, omuwe okusaasirwa mu maaso g'omusajja ono. (Era nali ndi musenero wa kabaka.)


text:
Bya WILLIAMS DAVID KIBANGA
Mmande mu CHAN:
Uganda Cranes - Morocco, 3:00
Ogwazannyiddwa ku Lwokuna:
Zimbabwe 0-0 Cranes
OLUVANNYUMA lwa Morocco ne Burkina Faso okugwa amaliri, emikisa gya Cranes okuyitamu
okwesogga ‘quarter’ y’empaka za CHAN eziyindira e South Afrika gyeyongedde.
Cranes, ye yokka eyaakagobayo omupiira mu kibinja B nga kati erina obubonero 4, Morocco ne
Zimbabwe balina bubiri sso nga Burkina Faso erina kamu.
Cranes erina kuwangula Morocco ereme kudda mu kibalo bw’eba yaakuyitawo mu mpaka zino
ezeetabwamu abazannyi bagucangira awaka.
Kyokka singa egwa amaliri, ejja kuba erina obubonero 5 nga bwe lindirira omupiira gwa Burkina Faso ne Zimbabwe okumanya oba y’ekulembedde ekibinja oba Zimbabwe singa eba ekubye Burkina Faso.
CRANES ENEESOBOLA MOROCCO?
Morocco ly’eggwanga erisinga amaanyi mu kibinja kino kyokka emirundi ebiri Morocco gy’egudde amaliri, abamu bagikubyemu ebituli.
Cranes yakuba Burkina Faso mu ngeri eyali ematiza era kibadde kisuubirwa nti ne Morocco
(etwalibwa ng’ey’amaanyi) yaakumenya mu jjeenje kkalu ng’ezannya Burkina Faso kyokka tekyasobose.
Kino kirina okuba nga kyayongedde omutendesi wa Cranes, Micho Sredojevich n’abazannyi be amaanyi n’essuubi nti nabo basobola waakiri okufunayo akabonero ku Morocco.
Omupiira gwa Morocco gw’akawoowo kyokka ekizibu kyabwe tebateeba. Nga bazannya Burkina Faso, baafunye emikisa egiwerako ne batagikozesa kufuna ggoolo.
Ekisenge kya Cranes tekinnassibwako ku bunkenke nga bwe kyabadde ku gwa Mozambique kyokka nabo (Mozambique) baalemeddwa okuteebayo ggoolo n’emu.
Richard Kasagga ne Savio Kabugo wadde nga bakozengamu ku nsobi entonotono, baataasizza ennumba za Zimbabwe ate Nicholas Wadada bwe yayingidde, yakoze kinene okulemesa Kudakwashe
Mahachi owa Mozambique eyazannye nnamba 11.
Singa Cranes eyongera mu maaso n’omutima guno ogw’okufiirawo n’okwongera okukendeeza ku nsobi mu makkati, balina omukisa munene okufuna akabonero oba mpozzi n’okuguwangula ne bayitawo.
CRANES EKWATA ANI BW’EYITAWO?
Cranes eri mu kibinja B singa eyitawo, yaakukwata anaayitawo mu kibinja A. Kino kitegeeza nti bandizannya South Afrika, Mali oba Nigeria kuba be bali mu kibinja A. Nga bwe biri, Mali erina emikisa mingi okukulembera ekibinaj kino olw’okuba nti basembyayo Mozambique kyokka Nigeria ne South Akrika (abategesi) bakyalina okukwatagana balabeko ayitawo.


text: Ekitabo kirimu embeera n’ebitendo bya Nnabbi nga muto, mu biseera by’obuvubuka ne bwe yali ng’amaze okufuuka Nnabbi; okumuteekateeka n’okumutuma, wamu n’ebyamagero bye. Ebizibu ebyamutuusibwako awamu n’abagoberezi be; okusenguka kw’Abasiraamu okugenda mu Abyssinia, okusisinkana ab’ebika eby’enjawulo, ensisinkano ne Bannamadiina mu Aqaba, olukwe olwakolebwa okumutemula, n’okusenguka okugenda e Madiina. Ekitabo kiteekeddwateekeddwa mu ngeri ey’ebyagwawo buli mwaka okuva ku mwaka gwasooka okutuuka ku gw’ekkumi n’esatu. Mulimu okwanukula ebintu abalabe b’Obusiraamu bye batera okuyitamu okwagala okubuzaabuza abalala mu byafaayo bya Nnabbi. Ekitabo kiyamba omuntu okwagala Nnabbi ekiyinza okumuviirako okumukoppa embeera ze n’empisa ze ennungi.


text:
Matayo Matthew
Chapter 1
1 Ekitabo eky'okuzaalibwa kwa Yesu Kristo, omwana wa Dawudi, omwana wa Ibulayimu.
2 Ibulayimu yazaala Isaaka; Isaaka n'azaala Yakobo; Yakobo n'azaala Yuda ne baganda be;
3 Yuda n'azaala Pereezi ne Zeera mu Tamali; Pereezi n'azaala Keezulooni; Keezulooni n'azaala Laamu;
4 Laamu n'azaala Amminadaabu; Amminadaabu n'azaala Nasoni; Nasoni n'azaala Salumooni;
5 Salumooni n'azaala Bowaazi mu Lakabu; Bowaazi n'azaala Obedi mu Luusi; Obedi n'azaala Yese;
6 Yese n'azaala Dawudi kabaka. Dawudi n'azaala Sulemaani mu muka Uliya;
7 Sulemaani n'azaala Lekobowaamu; Lekobowaamu n'azaala Abiya; Abiya n'azaala Asa;
8 Asa n'azaala Yekosafaati; Yekosafaati n'azaala Yolaamu; Yolaamu n'azaala Uzziya;
9 Uzziya n'azaala Yosamu; Yosamu n'azaala Akazi; Akasi n'azaala Kezeekiya;
10 Kezeekiya n'azaala Manaase; Manaase n'azaala Amoni; Amoni n'azaala Yosiya;
11 Yosiya n'azaala Yekoniya ne baganda be, mu biro eby'okutwalibwa e Babulooni.
12 Oluvannyuma olw'okutwalibwa e Babulooni, Yekoniya n'azaala Seyalutyeri; Seyalutyeri n'azaala Zerubbaberi;
13 Zerubbaberi n'azaala Abiwuudi; Abiwuudi n'azaala Eriyakimu; Eriyakimu n'azaala Azoli;
14 Azoli n'azaala Sadoki; Sadoki n'azaala Akimu; Akimu n'azaala Eriwuudi;
15 Eriwuudi n'azaala Ereyazaali; Ereyazaali n'azaala Mataani; Mataani n'azaala Yakobo;
16 Yakobo n'azaala Yusufu, eyali bba Malyamu, eyazaala Yesu ayitibwa Kristo.
17 Bwe gityo emirembe gyonna, okuva ku Ibulayimu okutuuka ku Dawudi, emirembe kkumi n'ena; nate, okuva ku Dawudi okutuuka ku kutwalibwa e Babulooni, emirembe kkumi n'ena; nate, okuva ku kutwalibwa e Babulooni okutuuka ku Kristo, emirembe kkumi n'ena.
18 N'okuzaalibwa kwa Yesu Kristo kwali bwe kuti. Malyamu nnyina bwe yali ng'akyayogerezebwa Yusufu, baali nga tebannaba kufumbiriganwa, n'alabika ng'ali lubuto olw'Omwoyo Omutukuvu.
19 Awo Yusufu bba, kubanga yali muntu mutuukirivu, n'atayagala kumukwasa nsonyi, yali alowooza okumulekayo kyama.
20 Laba bwe yali alowooza bw'atyo, malayika wa Mukama n'ajja gy'ali mu kirooto, n'amugamba nti Yusufu omwana wa Dawudi, totya kutwala Malyamu mukazi wo, kubanga olubuto lwe lwa Mwoyo Mutukuvu.
21 Naye alizaala omwana wa bulenzi; naawe olimutuuma erinnya lye YESU; kubanga ye ye alirokola abantu be mu bibi byabwe.
22 Ebyo byonna byakolebwa, bituukirire Mukama bye yayogerera mu nnabbi, ng'agamba nti,
23 Laba, omuwala atamanyi musajja aliba olubuto, era alizaala omwana wa bulenzi, Balimutuuma erinnya lye Emmanweri; eritegeezebwa nti Katonda ali naffe.
24 Yusufu bwe yazuukuka mu tulo, n'akola nga malayika wa Mukama bwe yamulagira, n'atwala mukazi we,
25 so teyamumanya okutuusa lwe yamala okuzaala omwana: n'amutuuma erinnya lye YESU.


text:
TOLABA ensi okufa empeke, naye kyali tekiwulirwangako Omunyankole okugobaganya Omuganda nti ‘Toddanga ewaffe’.
Weewaawo Abanyoro baali bawalagganyeeko n’Abaganda naye Abanyankole n’Abaganda babadde bamukwano.
Awo nno, kye kivudde kyanaamiriza n’amatu Abaganda n’abemikwano abali mu Ankole bwe bayise Katikkiro Mayigaagende abakyalireko mu Ankole bamukwase n’etoffaali ly’okuzimba Amasiro g’e Kasubi ate ne wabaawo Abanyankole abafuguma n’okuwera enkolokooto obugenyi obwo okubulinnyamu eggere.
Sso nno nga n’ekya Buganda okubeera abangi batyo mu Ankole kyava ku mukwano n’enkolagana eyaliwo wakati w’Obwakabaka bwa Buganda n’Obugabe bwa Ankole.
Mbagute eyali Katikkiro wa Ankole ng’asinziira mu nkolagana eyo ennungi yeeyasaba Kabaka wa Buganda abaweereze Abaganda batendeke Ankole mu nfuga ya Federo ey’emiruka, amagombolola, n’amasaza eyayatuukiriza ennyo Obwakabaka bwa Buganda.
Okuva olwo Abaganda baasigalira ddala mu Ankole era eyo gye bazaalidde abaana na ba Mutaasa Kafeero kati abakoze entegeka ez’okukwasiza ku Katikkiro wa Buganda ayongere okunyweeza omukwano n’enkolagana ya Ankole ne Buganda.
Ensi yafa empeke ne kituuka nti buli kintu kiyingizibwamu ebyobufuzi kifuuke eky’ennyombo n’okusika omugwa.
Kale lwaki ab’ettima bayingizza ebyobufuzi mu nkolagana y’Abanyankole n’Abaganda eri ku by’ennono n’ebyobuwangwa olwo nayo efaafaagane nabo badde mu kuwalaggana?
Ye Mzee Zedde, nga alabye ennaku! Kale Katikkiro Mayiga omusimbira otya ekkuuli omwonoonere obugenyi bw’e Mbarara sso nga n’Abalangira n’Abambejja Kabaka be yazaala mu Ankole mu nkolagana ey’omukwano bali awo batunula?
Nedda bagundi mulimba okukyala kwa Mayiga mukuggya mu ebyobufuzi byammwe eby’okuneneng’ana n’okusiigang’ana ebitoomi. Leka abava mu Ankole nabo beetabe mu bujjuvu mu kuwaayo ettoffaali ery’okuzimba n’okuzzaawo ekkula ly’Amasiro g’e Kasubi liweese Buganda yonna ettuttumu.
Ekyo kibi ki? Ye “ttabu gaani’, Katikkiro Mayiga okwanirizibwa e Mbarara? Vva ku bigambo!


text:
OMUGENZI Paul Ssemwogerere yafa March 27, 2012 n’aleka ettaka eriri ku bbulooka 217 ku poloti 105 e Kiwaatule mu Central zooni.
Wabula w’osomera bino ng’ettaka lino lifuuse nattabula, abaana be ne bannamwandu tebakyalinnya mu kimu.
KALONDOOZI WA BUKEDDE alaze olutalo oluliwo wakati wa bannamwamndu ababiri okweddiza ettaka lino.
EBY’ETTAKA lino byalibikirawo nga tebijja kuba byangu ng’omugenzi yaakafa, bamulekwa ne bannamwandu bwe baagaana ekiraamo ekyali kireeteddwa musajjamukulu Mohammad Mbogo nti Ssemwogerere ye yakireka era kino ne kisazibwamu oluvannyuma lw’abakugu mu mikono okukakasa nti omukono ku kiraamo tegwali gwa Ssemwogerere.
Singa abafu baali badda, Ssemwogerere yandikomyewo n’alaba abantu bwe bagujubanira emmaali gye yaleka, nga kati babulako katono okwegwa mu malaka!
Ekitundu ku ttaka ly’e Kiwaatule erikaayanirwa.
CHRISTINE NABITAKA
Ono ye nnamwandu eyasigala mu maka e Kiwaatule mu Central zooni: Baze Ssemwogerere nnafumbiriganwa naye mu 1986, mu kiseera ekyo twali tupangisa Nateete. Naye yalina ettaka e Kiwaatule mu Central zooni lya mirundi ebiri. Erimu nga kuliko mukazi we omukulu ate eddala nga tewali kiriko.
Mu kiseera kino we nnamufunira yali avuga kasiringi ku ssaawa ya Kkwiini, era agenze okufa mu 2012 nga gwe mulimu gw’akola.
Olw’okuba nalaba nga okupangisa kututwalako ssente, kwe kuleeta ekiteeso tuzimbe akayumba akatono e Kiwaatule tutandike okusula omwo. Ennyumba gye twazimba yali ya kisenge na ddiiro, twagiyingira mu 1992 nga tennakala.
Wabula Margaret Nakyobe, nnamwandu omuklulu agamba; Nabitaka agenda okujja e Kiwaatule amaka ga Ssemwogerere yagasangawo era mwali mufumbyemu abakazi abalala babiri nga bazaddemu n’abaana. Naye Ssemwogerere agenze okufa nga Nabitaka y’alimu era n’ekyapa ky’ettaka eryo y’akirina.
Nabitaka agamba: Mu zooni y’emu we waali ne poloti baze gye yali yagulira muggya wange Margaret Nakyobe wabula ye yagitunda ssente ze ssaamanya, ate n’agula eky’emmanga mu kitundu kye kimu. Eno poloti okugitunda ne baze yali akyali mulamu n’agula awalala okuliraana klezia ya St. Mbaaga Tuzimbe kati w’abeera.
Nakyobe agamba: Ekifo kye natunda baze si ye yali yakingulira, wabula bintu byange bya kikazi era natunda lwa bizibu byange, kale oli okugamba nti baze ye yagulawo ekyo si kituufu kubanga nnatundawo nga mulamu, lwaki teyannemesa kutunda bintu bya baana be?
Nakyobe ne Nabitaka
‘Ofiisi ya Administrator General eyambako bamu’
Nabitaka agamba: Wadde baze yali akola, naye nga si gwe mulimu oguli awo oguvaamu ensimbi ennyingi. Mu kiseera kino baali baacankalana ne mukazi we Nakyobe era nga buli kiseera amutwala ku poliisi mbu tawa baana buyambi.
Bwe natandika bizinesni y’okutunda amayinja nga ngaggya mu kirombe nga ngatundira awaka, omwo mwe mwavanga ensimbi ezaayongera okuzimba awaka bye bakaayanira kati n’okuweereera abaana ba Nakyobe.
Wabula kino Nakyobe akiwakanya. Agamba nti bba ye yaweereranga abaana be. Naye bba okuweerera abaana, akkiriza nti yali abeera ne Nabitaka.
Nabitaka: Ssente bwe nazifunanga olwo ne ntandika okuzimba ennyumba, ekitundu ekimu kye twabanga tetukozesa olwo twapangisaako abookya ebyuma ate ekirala nga tupangisaako abakuba bbulooka z’omusenyu eza 99. Awalala nga kuliko bbaala ya Zeferano kati eyafuuka Pacos ne tulimirako ku kitundu ekisigaddewo.
Mu mbeera eno nasobolanga okutetenkanya ne nzimba amayumba ag’ekyavu mu ndabika, naye nga gafuna abapangisa ng’ezimu ku zo kati baana be bazisulamu.
Kyokka Nakyobe agamba nti ennyumba zonna Nabitaka z’ayogerako yazisangawo. “Nze sisolooza ssente mu nnyumba zino wabula abaana ba Ssemwogerere bennyini be basolooza ssente z’ennyumba zaabwe,” Nakyobe bw’agamba.
Nabitaka: Mu kuwatanya mu mbeera eno nasobolanga okufuna ensimbi ne nsasulira abaana ba muggya wange fiizi, okuli Prossy Nalweyiso, Joseph Kinene, Annet Nabakiibi bonna ne bamala okusoma okuggyako John Luttamaguzi eyagaana okusoma.
OBUZIBU WE BUVA
Mu 2011, baze yatandika okulwala era tugenda okuyingira mu 2012 ng’obulwadde bumugonzezza. Naye oyo mukazi we Nakyobe teyamujjanjabako, olunaku lwe yajja mu ddwaaliro baze yazira emmere era agenda okufa ng’alumiriza ekintu kimu nti ‘omukyala oyo (Nakyobe) nnamukoowa!’
Okuggyako okumanya eby’okungulu eby’okumutwala ku poliisi naye ssaamanya nsonga zaali ku mutima gwe.
Nga March 27, 2012 baze yafa era yandekera abaana babiri okuli James Tebusweke 13, ne Josephine Nabatanzi 17. Mu kiseera kino eky’okufa awaka ebintu bya baze bingi byabbibwa.
Olwo nagenda mu maaso n’okusolooza ennyumba, wabula muggya wange yatandika okuyita mu bapangisa ng’abagamba nga bwe balina okuwa ye ssente.
Era yakozesa ne ssentebe w’ekyalo Moses Ssessanga n’abagamba nti kati ssente balina kuziwa ye era bangi kubo baatandika okuzimuwanga.
Okuva March 17, 2013 yatandika okusolooza ssente n’abaana be nga bazirya, abaana abange kati batudde waka tebasoma kyokka ye alina abaana abaamala edda okusoma ssente zonna azitwala ate ekinnuma nti naye baali baamugulira ewuwe n’abaana be wabula olw’okuba nti alina abaana abakulu ate alumba nze!
akyobe agamba: Okutandika okusolooza ennyumba gwali mwezi gwa April omwaka oguwedde, ate si nze nsolooza wabula abaana ba bbaffe be bazisolooza.
Kino nakyo okubaawo waamala kubaawo lukiiko lwa Kika ne bakkaanya nga ne Nabitaka waali n’akkiriza okutwalako emizigo ena omuva emitwalo 70, nga zino zimuyambako okulya n’abaana naye nga fiizi zibadde zisasulwayo nga teziva ku mitwalo 70, ziva mu nnyumba endala ezaasigalawo, era okuba nga kati abaana tebannagenda ku ssomero lwakuba waliwo akacankalano kano.
( Nakyobe yandaze lisiiti za bbanka kwe yasasulira omwana omu, Josephine Nabatanzi ng’emu eyasasulwa mu October wa 2013 eriko 175,000/- n’endala eya May 2013 ng’eriko ssente ze zimu).
Kyokka Nabitaka agamba nti Nakyobe y’asolooza ebintu ebiri ku ttaka lino. Mu Nakyobe by’asoloozaamu ensimbi kuliko ekkanisa ya Evangelical, bano basasula mitwalo 45, ebbaala ya Pacos, emitwalo 50, ennyumba ttaano ezivaamu akakadde, edduuka, mitwalo 20, abatunda ebitanda, mitwalo 17, ssaluuni n’akaduuka k’engoye emitwalo 20 ne konteyina abasasulira ekifo emitwalo 25. Omugatte bwe bukadde bubiri mw’emitwalo 77 (2.770.000/-).
Ekiraamo kye baaleeta kyali kicupule - Muky. Kiguli
NAKYOBE agamba nti ky’ayagala wabeewo obwenkanya mu kugabanya ebintu by’omufu.
Omugenzi Ssemwogere
“Mu kusooka nga tutambulira wamu ne Nabitaka naye simanyi kyabaawo oba waliwo abaamubuzaabuza!
Sirwanirira baana bange bokka, wabula n’abaana abalala be sizaala nabo njagala bafune ate n’ababe bafune ku mugabo gwa kitaabwe.
PATRICK ZZAAZE SSERUNJOGI (OMUKUZA)
Nze muganda wa Ssemwogerere eyasigalawo. Kye njagala kwe kulaba nga buli mwana wa Ssemwogerere e Kiwaatule afunawo ky’afunye.
Nnamwandu Nabitaka asigaze e Wobulenzi, naye wano wagabanyizibwe abaana nga n’ababe mwebali.
Nabitaka agamba nti, ofiisi eno nayo temuyambye kubanga bbo beekubira ku ludda lwa Nakyobe gwe baali baagala okuwa obuyinza ku bintu by’omufu mu ngeri ey’okupapirira.
“Bwe nabatebuka ne ng’enda mu kakiiko ka Pulezidenti akamuwabula ku by’ettaka olwo bye baali bakola kwe kubirinnyamu eggere, naye nga baali bampise ku litalaba,” bw’agamba.
Kyokka Nakyobe agamba nti, mu ofiisi ekola ku nsonga z’abafu baali balonze abantu bataano okubawa obuyinza bw’okuddukanya ebintu by’omufu, nga kubano kuliko Jane Namakula, Margaret Nakitende, Joseph Katamba, Joseph Kinene bano bonna baana ba mugenzi.
Owookutaano ye nnamwandu Christine Nabitaka era nze ku kakiiko kano siriiko. Olwo ate nze nnali njagala kumubba ntya?
(Ku bantu bano Joseph Kinene ye mwana wa Nakyobe aliko, abalala baana ba Ssemwogerere be yazaala mu bakazi abalala. Nabitaka baamussaako kubanga abaana be bato, y’ayinza okubakiikirira).
Wabula Nabitaka agamba: Kituufu mu kusooka baali bantaddeko ku bantu abataano, naye ate ssaamanya ngeri gye banzigyako era simanyi ani gwe bazzaako.
Era kati mu ofiisi ekola ku nsonga z’abafu batuyise nga February 12 okwongera okutuula mu nsonga. Ate singa baali banteekako nga nnakkiriza olwo nandibadde nkaayanira ki?
Ennyumba Nakyobe z’agamba nti emizigo ena givaamu emitwalo 70 ekyo si kituufu, muvaamu emitwalo 40. Ate bwe basasulira abaana fiizi bawaayo kitundu, tebabawa bikozesebwa ku ssomero, olwo baweerera ki?
MUKY. NAKAYENGA KIGULI
Ono atuula ku kakiiko Pulezidenti ke yassaawo akamuwabula ku nsonga z’ettaka: Nze okuyingira mu nsonga zino nalaba nga waliwo obutali bwenkanya mu mbeera y’okusolooza ssente, ng’ennyumba zivaamu ensimbi ate abaana abato nga tebasoma. Kale nga siyinza kuleka wabeewo okunyigiriza Nabitaka kuba ate y’alina abaana abato.
Kye nnoonya kwe kulaba nga waliwo obwenkanya kubanga Nakyobe naye okujja n’alumba muggya we okumutwalako ebintu byonna nga n’ekiraamo kyali kicupule tekiba kya bwenkanya.
SSENTEBE SSESSANGA
Amazima agaliwo luno lutalo lwa piraawo, mu kusooka nga Ssemwogerere yaakafa nga LC twayingira mu nsonga zino n’abooluganda ne tulonda akakiiko ka bantu basatu okusolooza ssente era kaali kakulemberwa Katamba, ye mwana omukulu.
Katamba ne banne omulimu baali bagutambuzza bulungi, naye obuzibu we buva ye Mohammad Mbogo okuwulira nga Katamba ne banne balanga olumbe n’aleeta ekiraamo kya Ssemwogerere abaana ne bakiwakanya.
Olwo Katamba ssente ezimu yali azikozesezza okugula ebintu by’olumbe kuba lwali lubulako ennaku ntono okutuuka.
Banne baamubbiikiriza ssente, era ne batondawo akakiiko akalala akasolooza olwo nga Nabitaka ne Nakyobe bali bumu.
EBIBUUZO
1. Lwaki abooluganda tebatuula ne bakkaanya ku ngabana y’ebintu? Ani alemesa?
2. Bwe kiba nga kituufu nnamwandu Nabitaka alina abaana abato, lwaki muggya we amugoba awaka nga bbaabwe teyamugoba?
3. Abooluganda lwaki bateeka okusoma kw’abaana mu ntalo z’ebyenfuna?
4. Kiki ekitabudde Nabitaka ne Nakyobe ate nga baali bakwatagana?


text:
Bya JOHNBOSCO MULYOWA NE HANIFA NAMUWONGE
ABAKRISTU baawuniikiridde omugole bw’agaanyi okussibwako empeta wakati mu mikolo gy’okugatta abagole mu Lutikko e Kitovu, Masaka ng’agamba nti ye tayagala olwo abako ne battulukuka entuuyo era embaga n’esasika!
Emikolo gy’okugatta omugole ono gyabadde gikulembeddwamu Rev. Fr. Jude Ssemakula okuva e Bukalango, ng’ono mukulu w’omugole omusajja Emmanuel Kasajja ow’e Kasubi-Kawaala mu Kampala nga musuubuzi mu katale ka St. Balikuddembe.
Faaza Ssemakula yasooka kusaba lukusa ab’e Kitovu okumuwa omukisa okugatta mutoowe mu bufumbo obutukuvu n’owuwe Annet Namulindwa!
Wabula ekyewuunyisizza nnamungi w’abantu abaabadde mu klezia, omugole Namulindwa, 24, bwe yatuuse okukuba ebirayiro okugattibwa ne munne Emmanuel Kasajja 26 ne yeemulula n’afuluma klezia ng’agamba bakadde be baabadde bamugaanyi okugattibwa n’omusajja gwe baabadde tebaagala.
Bafaaza baakanze kumuyita kudda ng’agamba kimu nti nze omusajja simwagala’ olwo abooluganda lw’omusajja ne bamera olutiko n’okwagala okuzirika nga beewuunya sitaani agudde mu mikolo gyabwe!
Eggulo limu ku Lwokutaano, omuko Kasajja yakulembedde banne okuva e Kasubi-Kawaala ne bagenda mu maka ga kitaawe wa Namulindwa ku mikolo gy’okwanjula era ne gigenda bulungi olwo enkeera ku Lwomukaaga ne balagaanya okukuba ebirayiro by’obufumbo obutukuvu mu Lutikko e Kitovu ewataabadde agaanyi kuba n’ebirango bulijjo biyita mu klezia ng’amateeka bwe gagamba. Wabula beewuunyizza ku lunaku lwennyini ebintu okuziringitana.
Katemba w’omukulo guno yatandise ku ssaawa nga 5.00 ez’enkya ku Lwomukaaga kuba baabadde baakugattibwa ku ssaawa 6.00 olw’okweyuna obudde okudda e Kampala ewaabadde wategekeddwa embaga.
Bazadde b’omuwala okwabadde kitaawe Angello Matovu ow’e Ssenyange- Zaire mu divizoni ya Nnyendo- Ssenyange mu kibuga Masaka ne nnyina w’omuwala Muky. Scolastica Matovu be baasoose okulagira abako okuddamu okwekebeza omusaayi nga tebannatwala muwala waabwe mu Klezia nti baabadde beekengedde kawasa olw’olugambo olwabadde lubatuuseeko nti mulwadde abako kye baakoze bwe baagenze mu ddwaaliro lya Dr. Byansi mu kibuga Masaka era ebyavudde mu musaayi nga biraga nti ddala mulamu bulungi!
Olw’okwagala okweyuna obudde, abako olwavudde mu musaayi baagenze butereevu mu klezia e Kitovu, era omugole omukyala ne bannyina baakoze olukujjukujju bwe beekwasiza nti mwanyinnaabwe yabadde atwaliddwa ku klezia mu ngatto za nnigiina nga baabadde tebasobola kumukkiriza kugattibwa nga ne bazadde be baabadde tebamukozeeko mikolo gya buwangwa bwe batyo ne bamugaana okukkiriza empeta naye kye yakoze n’afuluma ne yeeyambula kadaali!
BAFAAZA babiyingiramu
Kino kyawalirizza Faaza Jude Ssemakula okuyimiriza emikolo n’agenda mu kafubo n’abagole bombi basobole okugonjoola ensonga nga kyatutte kumpi essaawa nnamba naye tewaavuddeyo kalungi omugole bwe yakabatemye nti bazadde be be bamugaanye okukkiriza omusajja ono. Fr. Ssemakula wamu ne bwanamukulu w’ekigo ky’e Kitovu, Fr. Henry Kasule baasazeewo n’aboluganda lw’omugole omusajja okwolekera amaka ga Angello Matovu kitaawe w’omuwala ng’ono yakabatemye nti muwala we tamukkiriza kugattibwa n’omuko bbo gwe babadde beekengedde era n’awandiika endagaano nti muwala we bamutwale naye tewali mpeta ekintu ekyaggye abako enviiri ku mitwe kwe kusalawo okubiyingizaamu poliisi babaddize ebintu n’ensimbi bye baabadde batadde mu mikolo gyonna.
Poliisi ng’ekulembeddwa agitwala mu Nyendo, Christine Namawuba baasazeewo okukwaata omugole omukazi ne bazadde be ensonga bazigonjoole era okukkakana ng’aboluganda lw’omugole omusajja basazeewo babaliyirire obukadde 15 olw’okubonoonera obudde n’okubategesa embaga eyabadde egenda okubeera e Kasubi- Kawaala kyokka ne beefuula. Wabula poliisi terina musango gwonna gwe yaggudde ku bazadde n’omuwala.
OMUKO YALEMEREDDWA OKUWAAYO OMUTWALO
Wadde nga poliisi yagazezzaako okukkiriziganyisa abagole bano, naye Namulindwa yakombye kw’erima nti tayinza kugenda na musajja eyamutyobodde n’alemererwa n’okuleeta ebintu bye bakkiriziganyako okwali pikipiki ey’ekika kya Boxer, ttivvi ey’akabaati n’amasannyalaze g’amaanyi g’enjuba kuba bino bye byabadde eby’okuwa kitaawe ng’omutwalo oguweebwa omusajja awasa eri taata w’omuwala.
OMUWALA bamwekengedde
Omuko Emmanuel Kasajja bakira ali mu nnaku ku poliisi yakiikidde abooluganda lw’omuwala ensingo okumwonoonera obudde ne batuuka n’okukkiriza ebirango bya klezia wamu n’ebintu bye baatutte mu kwanjula kyokka nga bakimanyi bulungi nti waliwo omusajja omulala gw’ateebereza nti baamumugabira dda era nga kye kyavuddeko okucankalanya embaga nga tebaagala afumbirwe mpeta eneemusiba ewuwe kuba omuwala yabadde mwetegefu okugenda n’omusajja wabula kye yabadde alwanyisa kufumbirwa mpeta.
‘’Nze mbadde mwetegefu okugenda ne Emma kyokka nga si mpeta ate n’ebigambo bye babadde bamwogerako nze mbitya, saagala mpeta egenda kunsibira ku musajja.
Tugende tukole obufumbo bwe tunaakwatagana Faaza anajja ewaka n’atugatta,’’Namulindwa eyabadde omukalukalu ennyo ku poliisi bwe yagasseeko.
Baganda b’omuwala ku poliisi baayogedde bingi ne balumiriza mukoddomi waabwe okulimba nti omuwanika w’embaga yabadde afunye akabenje ekyabalemesezza okuleeta ebimu ku bintu bye beeyama!
Embeera yatabudde abantu abeeyiye ku poliisi okulaba ogubadde.
Omuko n’abantu abaabadde bamuwereddeko baasazeewo okuva ku poliisi baddeyo e Kampala okwegatta ku bannaabwe ku mbaga bakira ababakubira amasimu nti nga tebatuuka!


text: eekiticom, ekkiticom, ekiiticom, keiticom, eikticom, wkiticom, wekiticom, ewkiticom, 3kiticom, 3ekiticom, e3kiticom, 4kiticom, 4ekiticom, e4kiticom, rkiticom, rekiticom, erkiticom, fkiticom, fekiticom, efkiticom, dkiticom, dekiticom, edkiticom, skiticom, sekiticom, eskiticom, ekuticom, ekuiticom, ekiuticom, ekjticom, ekjiticom, ekijticom, ekkticom, ekkiticom, ekikticom, ekoticom, ekoiticom, ekioticom, ek9ticom, ek9iticom, eki9ticom, ek8ticom, ek8iticom, eki8ticom, ejiticom, ejkiticom, ekjiticom, emiticom, emkiticom, ekmiticom, eliticom, elkiticom, ekliticom, eoiticom, eokiticom, ekoiticom, eiiticom, eikiticom, ekiiticom, eiticom, ekticom, kiticom, ekitiicom, ekiticcom, ekiticoom, ekiticomm, ekitciom, ekitiocm, ekiticmo, ekitucom, ekituicom, ekitiucom, ekitjcom, ekitjicom, ekitijcom, ekitkcom, ekitkicom, ekitikcom, ekitocom, ekitoicom, ekitiocom, ekit9com, ekit9icom, ekiti9com, ekit8com, ekit8icom, ekiti8com, ekiticim, ekiticiom, ekiticoim, ekitickm, ekitickom, ekiticokm, ekiticlm, ekiticlom, ekiticolm, ekiticpm, ekiticpom, ekiticopm, ekitic0m, ekitic0om, ekitico0m, ekitic9m, ekitic9om, ekitico9m, ekitixom, ekitixcom, ekiticxom, ekitidom, ekitidcom, ekiticdom, ekitifom, ekitifcom, ekiticfom, ekitivom, ekitivcom, ekiticvom, ekiticon, ekiticonm, ekiticomn, ekiticoj, ekiticojm, ekiticomj, ekiticok, ekiticokm, ekiticomk, ekitiom, ekiticm, ekitico, ekitcom


text:
Bya MARGARET ZIRIBAGGWA
OMUSAJJA Godfrey Wayama amaze ebbanga ng’aganzika muka munne mu nsiko, obusajja bwe buvunze n’aliyita eddogo okukkakkana nga bamuliisizza akawundo n’okumunywesa omusaayi gw’embuzi okuligoba.
Kyokka okusinziira ku Dr. Emmanuel Bukalu owa Ziwa Memorial Medical Centre e Bweyogerere Wayama alabika alina bulwadde era awadde ensonga nnya eziyinza okuvaako obusajja okuzimba n’okuvunda bw’ati nga obwa Wayama bwe buli.
1 Omusajja okunaaba n’atatukula bulungi obukyafu busigala mu busajja bwe naddala ku mutwe. Obukyafu buno bwe busigala mu lususu okumala ebbanga omuntu atandika okuvaamu akasu akabi ng’ekiddirira kuvunda.
2 Waliwo abafuna ensundo nga bw’ogezaako okuzijjanjaba eddagala lituuka ku lususu ne lireeta amabwa. Amabwa gano singa obeera togajjanjabye bulungi gasobola okusajjuka n’ekiddirira bwe busajja okuvunda.
3 Enziku bw’ekukwata ofuna amabwa ate nga manene. Amabwa gano bw’otogajjanjaba gasobola okusajjuka era gasobola okuvunza ekitundu we gabeera gakutte ne kiggweerako ddala abamu kwe bayita okukutukako.
4 Kabootongo bubeera buwundu obutono nga bangi abakwatibwa obulwadde buno ne bwe babeera tebabujjanjabye busobola okuwona bwokka naddala nga gwe bukutte omubiri gwe mulamu bulungi. Wabula singa obuwuka obulala buyingira mu kawundu kano kasobola okusajjuka era obusajja ne buvunda.
OMUSAWO AWADDE AMAGEZI:
- Omusajja alina okunaaba obu¬lungi n’akakasa nti obusajja bwe butukudde bulungi.
- Oyo atasobola kunaaba bulungi okwewala endwadde ezirumba obusajja naddala ku mutwe, kyandibadde kirungi okukomolebwa kubanga ekikuta ekibikkawo oba okiggyeewo n’osobola okunaaba n’otukula bulungi.
- Bw’olaba ekintu kyonna nga kikutte obusajja bwo, kyandibadde kirungi okutuukirira omusawo n’akuwa obujjanjabi obutuufu.
Mu mbeera eno DAVID KIBUUKA okuva e Mayuga akutuusaako ebyeneena ebyagudde ku kyalo Lukiidu mu ggombolola y’e Bukatube Godfrey Wayama,30, eyavunze obusajja bwe baamuliisizza akawundo ng’agamba nti bamuwonya ddogo olw’okuganza muk’omusajja bwe babeera ku kyalo kimu.
OMUSIGUZE ATTOTTOLA
Olwa December 24, 2013 lwakeera ng’endala zonna, twali twakaawukana ne Edisa Awino ng’ono muka Matthew Omoro omusawo w’ekinnansi.
Mbadde mmaze ebbanga nga tupepeya ne Edisa wabula kw’olwo nga twakaawukana, natandika okuwulira kammunguluze, omutwe nga gunnuma n’omubiri gwonna.
Kino olwantuukako ne ng’amba nti kirabika Omoro alina eddagala lye yassa mu mukyalawe nga litandise okunkolako.
Nagenze okuwulira ng’obusajja bwange bunnuma ne butandika okuzimba era wano n’obwagazi bwabulidde ddala. Bwatandise okuvunda ne mmanya nti ebyange bibi kwe kudduka ewa Omoro ne mmutegeeza nga bwe mbadde mbojjerera mukyalawe ne mmusaba ekisonyiwo anyambe ntereere.
Omoro yang’ambye nzireyo n’abeng’anda zange n’abakulembeze b’oku kyalo. Bwe twatuuse ewuwe nga bwe yang’ambye, kwe kuntegeeza nga bwe nnina okutwalayo embuzi bbiri, enkoko nnya, enjiibwa bbiri obuwundo bubiri, omwenge Omuganda, amatooke 2 alyoke ankoleko emikolo eginsonyiwa.
Engeri gye nabadde sirina ssente ate ng’obulumi bundi bubi, kwe kutegeeza abeng’anda n’emikwano abannyambye okusonda ssente okugula ebyansabiddwa. Bye bigere bino wano,” bwatyo Wayama bwe yattottodde.
Ku Lwokuna nga January 2 ssaawa zaabadde ziwera 8:00 ez’olweggulo ng’ekyalo kikun¬gaanye ewa Omoro mu lukiiko olwakulebeddwaamu ssentebe w’eggombolola y’e Bukatube William Atube, ssentebe wa LC I Samuel Okecho n’abasawo b’ekinnansi abalala.
BABALIISA OBUWUNDO N’OMUSAAYI N'OBUWUNDO
Omoro ng’ali n’abasawo abalala baatandise emikolo olwo ekigambibwa okuba omuzimu ne gukwata omusawo Peter Okello eyatandise okutambuza abantu ng’agamba abalaga buli kifo abenzi bano we baali babaddeko mu kikolwa era bino byabadde bisatu. Mu bifo ebibiri waasangiddwaawo akawale n’obutambaala bw’omukyala.
Okello agambibwa okubaako omuzimu yakutte akawundo akamu n’akakuba mu ttama n’alagira n’abenzi Wayama ne Awino ne balya akalala.
Ekyo nga kiwedde, baabanaazizza eddagala nga litabuddwaamu omusaayi oluvannyuma Okello yatadde ekikopo ky’omusaayi mu kamwa n’agubafujjira.
Emikolo olwawedde, Wayama baamusibye omutwe gw’embuzi, enkoko, nakayiibwa mu bulago ne bamulagira asule nabyo obusajja butereere.
Emikolo olwawedde, Omoro n’agabira omusiguze mukaziwe nti tasobola kubeera na mwenzi. Omukyala olwagobeddwa, abooluganda lw’omusiguze nabo ne bamugoba.


text:
Bya KIZITO MUSOKE
ABATUUZE b’e Mityana bakukkulumidde abakulembeze ba disitulikiti yaabwe, olw’okubalimisa amakubo, kyokka bwe kyatuuka ku kubasasula ne babawaako bitundu, ate abamu ne batasasulwa ssente ze baakolera.
Abatuuze ku kyalo Bukola mu ggombolola y’e Maanyi, okuli; Ssaalongo erontina Mugalula, Abel Maali, Sowedi Mugerwa, Florence Nakyanzi, Ssaalongo Francis Julunga, Mauritius Nannyondo ne Josephat Seguya, bagamba nti baaweebwa omulimu gw’okuzibukula ebigoma 15 ku kkubo eriva e Kitongo
okugenda e Maanyi.
“Mu June, yinginiya wa disitulikiti yajja n’atutegeeza nga bwe yali akomawo okutuleetera ssente zaffe.
Yatulekera n’ennamba y’essimu, kyokka twakanda kumulinda nga tetumulaba ate n’ennamba gye yatulekera bwe tugikubako tebeerako,” abatuuze ku kyalo Bukola bwe baategeezezza.
Ssaalongo Mugalula agamba nti buli kigoma baali balina okukizibukukira emitwalo esatu, nga gye mitwalo 45 ku bigoma 15.
Ate abatuuze b’e Kitongo nga bakulembeddwaamu omutuuze, John Sendiwala, bagamba nti baabawa omulimu gw’okulongoosa ekkubo eriva e Kitongo okugenda e Maanyi, nga basaawako omuddo emabbali mu nkola emanyiddwa nga Road Gang ng’omulimu baali balina okugukolera emyezi esatu, nga buli mwezi babawa emitwalo 10, kyokka bwe baatuuka okubasasula ne babawaako za mwezi.
Atwala eby’enguudo ku lukiiko lwa disitulikiti e Mityana, Haji Sulaiman Zziwa agamba nti ensonga y’abatuuze b’e Bukola, obutasasulwa, yakolebwako yinginiya ya disitulikiti, nga ye yabawa omulimu era n’asuubiza nga bw’agenda okumutuukirira balabe eky’okukola, kuba amawulire gano gabadde mapya mu ofi isi gye yaakayingira.
Ku ky’abatuuze b’e Kitongo kye beemulugunya ku ssente za Road Gang, okusasulwa omwezi gumu mu kifo ky’esatu, Haji Zziwa agamba nti abaaweebwa omulimu tebaakola bulungi.
Abatuuze baalina okussaawa emabbali, okugogola emifulejje n’okuziba ebinnya.


text:
AGAVA mu Kream Production eya Haruna Mubiru ‘Kitooke’ ge ga Hajati Madiina eyayimba ‘Bibuuza’ akufumurwayo.
Kigambibwa nti entabwe eva ku kwebulankanya n’atayimba mu bivvulu ebigenda mu maaso.
Maneja wa Kream Production, Ronald Mulyowa agamba nti basazeewo okumuwummuza kuba abadde takyayagala kuyimba ng’obudde obusinga abumala mu Big Talent ewa Eddie Kenzo kyokka ng’asasulwa ssente nnyingi obukadde 3.1.
“Wabula bw’aba ayagala okuddamu okuyimba naffe, alina okusooka okussa omukono ku ndagaano empya kuba gy’abadde nayo yaggwaako”.
Ye dayirekita wa Kream Production Haruna Mubiru Kitooke, agambye nti Madiina aludde nga yeebulankanya nga takyagondera mateeka agafuga ekibiina n’agenda n’ayimba awalala ate ng’amateeka ekyo tegakikkiriza.
Kyokka ye tebaamugobye. “Wabula tulina be twagobye omuli Nsubuga ne Donna. Ayongerako nti bw’aba agaanyi okuteeka omukono ku ndagaano empya, aba ng’eyeegobye yekka mu kibiina.
Hajati Madiina Bibuuza yaweze nga bw’ategenda kussa mukono ku ndagaano mpya kuba n’ebyali mu ndagaano eyasooka ey’omwaka ogumu bye baamusuubiza byabalema okutuukiriza.
Agamba mu ndagaano enkadde abadde tafuna musaala nga bwe baamusuubiza, baamusuubiza okumukwatira ennyimba ze ne batakituukiriza kyokka babadde bamusasula wakati w’emitwalo 5 ku 10 olwo obukadde 3 bwe bagamba babadde babuwa ani?
Agamba nti yagenda ewa Kenzo kunoonya za kuzza baana ku ssomero kuba abadde mwavu naye ate kyamuweddeko maneja bwe yamukubidde essimu n’amugamba nti awummuziddwa ebbanga eritali ggere sinakindi agobeddwa.
Amyuka maneja wa Eagles Joseph Bukenya agamba nti Haruna yava ewaabwe ng’ayagala kubaako mukulu ng’alina b’afuga naye bw’aba asazeewo okugoba bantu abo, alabika alina ensonga ze enneekusifu.
Kuba bw’agamba nti baabagobye lwa kuyimbira bbali, yandibadde atuula n’ayogera nabo. Madiina si ye muyimbi asoose okuva mu kibiina kino. Aziz Azion, Chris Evans baakirimu nga kitandika ne bavaamu.
Hajati Madiina okugenda mu Kream yava mu Revival Band eya Pasita Yiga kyokka n’avaayo ng’agamba nti tebamusasula.


text:
POLIISI e Mukono ekutte abayizi ba Uganda Christian University babiri abagambibwa okunyaga omusuubuzi ebintu by’omu maka byonna n’ensimbi emitwalo 800,000/.
Daisy Agaba 20 ne Vivian Abigaba 21, okukwatibwa kyaddiridde omusuubuzi, Mathias Seryazi okwekubira enduulu ku Poliisi oluvannyuma lw’okudda mu maka ge ku kyalo Njogezi mu Division y’e Mukono n’asanga nga gonna makalu.
Seryazi yategeezezza nti gye buvuddeko abadde yaganza Daisy era ng’amutwala nga mukazi we gw’ateekateeka okuwasa ng’amaze okusoma era nga baatandika okubeera bonna, nti kyokka yabadde agenze e Kenya gy’asuubula eby’amasannyalaze ne wabaawo mukwano gwe eyamukubidde essimu n’amutegeeza nga bw’asanze enju yonna nga kyangaala ate nga tewali yadde omuntu, kwe kudda amangu n’ategeeza Poliisi. Mu bintu ebyabbibwa mwabaddemu
kompyuta, emifaliso 2, ttivvi ennene, entebe, ssente n’ebirala.
Akulira okunoonyereza ku misango mu disitulikti y’e Mukono, Henry Mugumya yagambye nti abayizi bombi bagguddwaako omusango gw’obubbi oguli


text:
Bya Henry Nsubuga
Pulezidenti Yoweri Kaguta Museveni abbuludde essuubi ly’abalimi, abalunzi n’abasuubuzi ssaako abatuuze ababeera n’okukolera mu magombolola okuli ery’e Ntunda ne Kasawo mu disitulikiti y’e Mukono bw’agguddewo oluguudo olupya olwakoleddwa wakati mu kitoogo ku mugga Ssezzibwa nga lugatta amagombolola ago gombi.
Abatuuze mu ssanyu baategeezezza Pulezidenti nti oluguudo luno lwabasuubizibwa Ssekabaka Muteesa 1 mu 1945 bwe yali agenzeeyo okuyigga nga lubadde lwalema okukolebwa n’okutuusa kati.
“Tulina essanyu lya mwoki wa gonja okulaba nga Gavumenti etukoledde oluguudo olubadde lutabangawo. Ebbanga lyonna tubadde tukozesa bwato okusaabala okusala omugga ogwo oba okuyita e Bukolooto e Kayunga ng’olwo entambula ebadde etukaluubirira nnyo,” omu ku batuuze b’e Kyabazaala, Fresta Nanyange bwe yategeezezza.
Yinginiya wa disitulikiti y’e Mukono, Herbert Lutwama yategeezezza nti oluguudo luno oluyitibwa Nkoko-Kiteredde n’olw’e Namukupa-Kimooli ziwemmense akawumbi kamu n’obukadde 800.
Oluvannyuma lw’okuggulawo oluguudo luno ku Lwokubiri, Museveni yakalaatidde abatuuze okwongera amaanyi mu kulima ebirime omuli emmwaanyi, ebibala, ebitooke n’okulunda ente ez’amata olwo balukozese okubitwala mu katale.
Abatuuze baabadde bakyatenda bya luguudo ate Pulezidenti ne yeeyongerayo ku ssomero lya BLK Muwonge S.S.S e Ntunda gye yagguddewo ebizimbe okuli ebibiina 4, labalatole 2, ennyumba z’abasomesa 4 ne kaabuyonjo 2.
Omukulu w’essomero, Richard Stephen Katongole yategeezezza nti ebizimbe bino byonna biwemmense obukadde bw’ensimbi 347.
Museveni yalabudde abayizi ku by’okulekerera ekyabatwala ku masomero ate ne badda mu kwegadanga n’abasajja abawala batuuke okufuuka bannaalongo n’abalenzi bassaalongo nga bakyasoma.
Yalambudde abalimi babiri ab’amapapaali, ennanaansi, ebitooke n’ebirime ebirala nga buli omu akolera ku ttaka eriwezaako yiika 4 ng’olwo buli mwaka bafuna amagoba agasukka obukadde 20.
Museveni yabasiimye olw’obukozi n’aleka ng’abasuubizza okubawa emmotoka ebayambe okutwala ebirime mu katale.
Oluvannyuma yasisinkanye abatuuze abaabadde baamulindiridde mu kisaawe mu tawuni y’e Ntunda n’ayongera okubakubiriza okukola ennyo n’okusomesa ennyo abaana baabwe nga bwe babalabula okwewala obulwadde bwa siriimu.
Ssentebe wa disitulikti y’e Mukono, Francis Lukooya Mukoome yategeezezza Pulezidenti nti ebbanga lyonna abantu b’e Ntunda babadde bamulaajanira olw’ekizibu ky’oluguudo luno naye ate nga wadde lubadde terukolebwanga, bawagizi ba gavumenti n’enteekateeka zaayo.


text:
Bya VIVIEN NAKITENDE
BW’OTUUKA ku poliisi ez'enjawulo osangayo ebidduka ebisimbiddwa mu luggya lwazo omuli pikipiki, emmotoka n'amagaali nga bingi ddala.
Wali weebuuzizza ebidduka bino b’ani bannannyini byo na lwaki biri ku poliisi? Lwaki ebisinga bimalirawo ddala ebbanga eriwera ate oluusi n'osanga nga biggyiddwaawo mbagirawo? Biraga wa nga bivudde ku poliisi?
Ebidduka ebisinga biba birondeddwa poliisi, ebimu biba byazza emisango ne bikwatibwa kyokka bannannyini byo ne batabiwondera ate ebirala bikolebwamu obuzzi bw'emisango ne bisuulibwa ku makubo poliisi n'ebironda.
Naawe atalima bisaanyizo, oba nga kikoze akabenje era ebidduka bino bikuumirwa ku poliisi.
Abamu ku bantu abatayagadde kwatuukiriza mannya gaabwe balumiriza poliisi nti nayo yagufuula muze okwezza ebidduka bino naddala ebibeera mu mbeera ennungi nti era ebimu babyeguza kiro nga tebayise mu mateeka gebalina kugoberera nti era ebiyita mu mateeka byebyo byebataagala. Bw’otuuka ku poliisi ez’enjawulo ennaku zino osanga nga kumpi buli muserikale alina ekidduka ekikye. Bw’aba tavuga pikipiki aba alina emmotoka.
Sso ng’omusaala gwabwe mutono ddala. Kino kiva ku kuba nti ebidduka bye basika ne batwala ku poliisi bamala ne babyeguza ku ssente entono ddala, waliwo n’abagula pikipiki ku 50,000/-!
Oluusi ebidduka bino abaserikale babyeguza nga sikulaapu olwo pikipiki ey'obukadde 3 ne bagyeguza 50,000/-, emmotoka ey'obukaddee 10 ne bagyeguza 100,000/-.
Christopher Sonko, akulira abaserikale poliisi y’ebidduka ku poliisi e Katwe agamba nti ebidduka bino birina okukuumibwa ku poliisi okumala emyezi mukaaga gyokka.
“Wabula omulimu gw’okutunda ebidduka gukolebwa ba wannyondo ba kkooti, omulimu gwange gwa kubategeeza bbanga ekidduka lye kimaze ku poliisi na misango wa we gituuse. Teri muserikale akkirizibwa kutunda bidduka bino okuleka bawannyondo ba kkooti bokka,” Sonko bw’agamba.
Owapoliisi yatunda mmotoka yange
Wabula Meddy Karuma, omutuuze w’e Wankulukuku agamba nti yabbibwako emmotoka ye UAD 095Y ekika kya Caribu mu ntandikwa ya 2012. Ababbi baagiggya waka we, n’awaaba omusango ku poliisi ye Kitebi ku fayiro SD: 03/14/01/2012 ssaako okulanga ku mikutu gy'amawulire egy’enjawulo.
“Bulijjo nnoonya mmotoka yange n’okujjukiza poliisi naye ne bantegeeza nti emmotoka yabulira ddala. Kyokka nnabadde ntambula mu kibuga ne ngigwako ng'etundibwa omusajja gwe nnategeddeko erya Musa.
Poliisi bwe yamukutte n’emubuuza yagambye nti emmotoka naye yagigula ku mukulu wa poliisi omu e Ntebe ku 100,000/- kyokka ate talina mpapula zaayo,” Karuma bw’agamba.
"Emmotoka yange bagaanye okugimpa ate nga nnina ebiwandiiko byonna ebigyogerako ate nga n'abagigula n'okugitunda tebalaga mpapula z'amateeka kwe baatundira. Kati nneebuuza, poliisi ebyayo ebikolera mu kisenge?" Karuma bw'abuuza.
Emmotoka ya Karuma ebiseera bino ekuumirwa ku poliisi e Kitebi. Akulira bambega ku poliisi eno Onesmas Mwesigwa agamba nti okusinziira ku poliisi y’e Ntebe eyalonda mmotoka eno yasangibwa ng'esuuliddwa ku kkubo mu bitundu by’e Ntebe nti wabula bakyakola ku nsonga za Karuma okumulaga empapula zonna z’ayagala okukakasa nti emmotoka ye yatundibwa mu mateeka.
Emitendera
Sonko agamba nti okutunda emmotoka y’omuntu emaze ebbanga eddene ku poliisi, bayisa ekirango mu mawulire, bwe wayitawo ennaku 14 nga teri alondoola olwo ng'ekidduka kitundibwa.
Kyokka abapoliisi beeguza ebidduka by’abantu. Oyinza okusanga ku siteegi ng’owapoliisi alinako bodaboda ssatu, nga zonna yazifuna mu mancoolo ga kuzikwata.
1. Poliisi esooka n’ewandiikira omuwandiisi wa kkooti n’abakkiriza.
2. Bassa ekirango mu mawulire nga balaga olunaku ekidduka lwe kigenda okutundibwa
3. Bwe wayitawo wiiki bbiri nga teri agoberera kidduka ekyo nga kitundibwa bawannyondo ba kkooti.
4. Bwe batunda bagaba lisiiti eziraga nti omuntu aguze. Omuserikale bw’atunda mu bukyamu aba azzizza omusango.


text:
Bya TEDDY NAKANJAKKO
NGA Uganda yeetegekera emisinde gy’okwetooloola ebyalo egya yunivasite okuva mu nsi yonna (World University Crosscountry), ekibiina ekigatta yunivasite ekya NUSUF kisasudde ensimbi ezeetaagisa okuziddukanya.
Omuwandiisi wa NUSUF, Patrick Ssebuliba, yagambye nti ensimbi 5000 eza Euro (eza Uganda obukadde 17)ezeetaagibwa ekibiina ekifuga emizannyo gya yunivasite mu nsi yonna (FISU) ze zaasasuddwa.
Emisinde gyakubaawo nga March 23 2014, mu kisaawe kya Entebbe Golf Club, era nga Decemebr 1 wagenda kubaayo ez’okwegezaamu n’okuyamba Uganda okulonda ttiimu enaakiika mu z’omwaka ogujja.
Amawanga 13 gakakasizza okuzeetabamu era muno mulimu; France, Morocco, Bungereza, DRC, Mali, Kenya, Tanzania, Rwanda, Ethiopia, Zambia, South Afrika n'amalala.